5G ҳозирги мобил интернет тезлигидан камида 10 баробар ва ундан юқори тезликда маълумотлар узатмасини амалга оширади. Хўш, бу мисли кўрилмаган интернет тезлиги бизга, умуман инсониятга нима беради? Яшаш тарзимизни қай томонга ўзгартириши мумкин? Бунга албатта мисоллар талайгина. Юқори тезликдаги мобил интернет кундалик яшаш тарзимизда кенг қўлланилиши кутилмоқда. 5Gнинг энг асосий харидорларидан бири бу — медицина соҳасидир. Айни дамда баъзи мамлакатларда шу соҳа вакиллари ва шифокорлар тайёр 5G станциялари ва тегишли прототиплар ҳамда роботлар ёрдамида телемедицина устида изланишлар олиб боришмоқда.\nЮқори интернет тезлиги ёрдамида реал вақт оралиғида, ҳеч қандай узилишларсиз (маълумотлар узатмасидаги тўхталиш 1м/с) масофадан туриб жарроҳлик операцияларини амалга ошириш имконини беради. Масалан, Андижонда амалга ошириб бўлмайдиган операция учун Тошкентга келишнинг ҳожати қолмайди. Кўп ҳолларда беморларнинг аҳволи оғирлиги туфайли бошқа шаҳар ёки мамлакатларга бориш имкони бўлмайди, бу эса ўз навбатида бемор саломатлигига салбий таъсир кўрсатади. Албатта ,шу онда 5G тезлиги ёрдамга келиши ва малакали мутахассис бошқа бир шаҳар ёки давлатдан туриб беморнинг аҳволини тегишли ёрдамчи ва роботлар ёрдамида кўздан кечириб, тегишли хулосалар натижасида жарроҳлик операцияларини амалга ошириши мумкин булади. Бу, албатта, келажакда телемедицина ривожланишига катта ҳисса қўшади ва беморларнинг оғирини енгиллаштиради.\nТелетиббиёт энди ривожланаётган соҳа ва амалиётда камдан-кам ҳолларда қўлланилаётган деб қаралсада, 1965 йилда буюк кардиожарроҳ Майкл ДеБакейнинг сунъий юракнинг аорта клапанини алмаштириш бўйича жарроҳлик амалиёти биринчи марта видеоконференцалоқа орқали намойиш этилган.\nУзоқ масофадан операция қилиш амалиёти эса илк бор 2001 йили амалга оширилган. Бунда АҚШда турган жарроҳ Францийадаги беморнинг ўт пуфаги олиб ташлаган. Шифокорнинг робот билан алоқаси кабель орқали амалга оширилган. Роботларнинг миқдори камлиги ва ишончли алоқа тармоқларнинг мавжуд эмаслиги боис ўша пайтдан бери бундай операциялар қайта қилинмаган.\nБироқ юқори тезликдаги 5G мобил алоқасининг пайдо бўлиши ҳамда роботлар ишлаб чиқарилишини кенгайиши натижасида тележарроҳлик одатий ҳолга айланиши кутилмоқда. Масалан, италиялик шифокорлар 5G алоқасини консультациялар учун қўллашни йўлга қўйдилар: бунда малакали шифокорлар, ҳали етарли тажрибага эга бўлмаган мутахассислар томонидан амалга оширилган жарроҳлик операциясини бошқариб туришади. Яқинда эса яна бир тажриба ўтказилди, бунда мураккаб микрожарроҳлик лазер операцияси масофадан ўтказилди. Беморда эмас, балки мурдада ўтказилган мазкур амалиётда уч ўлчамли видео-сигналлар жарроҳдан роботгача 102 миллисекундда етиб борган.\nҲозирда телемедицина соҳасида юртимизда ҳам илк тажриба синовдан ўтказилди. 2020 йилнинг 17 июль куни Инновацион ривожланиш вазирлиги ва Соғлиқни сақлаш вазирлиги Республика ихтисослаштирилган педиатрия илмий-амалий тиббиёт маркази билан ҳамкорликда республикада илк бор телемедицина амалиётига старт берди. Республика ихтисослаштирилган педиатрия илмий-амалий тиббиёт марказининг малакали профессор ва шифокорлари Мўйноқ туманидаги 18 ёшгача бўлган сурункали касалликлари бор болаларни реал вақтда масофадан тиббий кўрикдан ўтказдилар. Тиббий кўрик жараёнида болалар текширилиб, уларга энг мақбул даво чоралари тавсия қилинди. Юртимизнинг чекка ҳудудларидан бири Мўйноқ туманида истиқомат қилувчи болалар мазкур туманда ташкил этилган замонавий Инновацион телемедицина клиникасига келиб, юртимизнинг энг етук шифокорларидан маслаҳатлар олдилар.\n— Инновацион ривожланиш вазирлиги биносида жойлашган 5G лабораторияси ўқув машғулотлари ва тадқиқотлар олиб боришга мўлжалланган, — дейди Инновацион ишлармаларни жорий этиш илмий-амалий маркази директори ўринбосари Акбархон Собирхонов. – Лабораторияда талабалар ва тадқиқотчилар ўз лойиҳалари устида ишлаш, ускуналар ва антенналар ёрдамида ихтироларининг амалда нима қила олиши ёки уларнинг имкониятларини солиштириб кўриш имкониятига эга бўлади. Биздаги антенна тизимлари (massive MIMO) ёрдамида биз маълумотлар алмашинувидаги хато ва камчиликларни, ўзгаришларни кузатиб боришимиз ва интернет тезлигига халақит берувчи шовқинларни аниқлашимиз мумкин. Бундан ташқари, маълумотлар узатиб бериш қатламларига босим ўтказиш натижасида интернет тезлигини оширишга нима тўсқинлик қилаётганини кузатамиз .\nМазкур лаборатория карантин талаблари бироз юмшаб, ёки умуман бекор қилинганидан кейин барча учун очиқ бўлади. Иқтидорли ёшлар учун шу ерда ўқув курслари ташкил этилади. Бу эса 5G имкониятларидан фойдаланишни биладиган мутахассислар сонини оширишга хизмат қилади.\nДемак, телемедицинани Ўзбекистонда қўллаш учун мобил алоқа операторлари билан ҳамкорликда тегишли прототипларни харид қилиш лозим. Ҳозирги кунда фойдаланилаётган 4G мобил интернетининг максимал тезлиги 100/мбитни ташкил этаётган бўлса, 5G эса камида 1/Гбит тезликда ишлайди, яъни интернет тезлиги камида 10 баробарга ошади.\nДемак юртимизга 5G интернет тезлигининг кириб келиши узоқ ҳудудлардаги беморларнинг даволаниши, уларга жарроҳлик амалиётларини қўллаш сифатини оширишга ёрдам беради.


Талабаларни ижарага қўйганлар даромад солиғидан озод қилиниши мумкин — Sof.uz\n26.10 13:57 44 Жамият\nТалабаларни ўз уйларига ижарага жойлаштирувчи шахсларнинг ижара тўловларидан олган даромадалари жисмоний шахслардан олинадиган даромад солиғидан озод этилиши мумкин. Бу ҳақда муҳокамага қўйилган “Ўзбекистон Республикасининг Солиқ кодексига ўзгартиш ва қўшимчалар киритиш тўғрисида”ги қонун лойиҳасида таклиф қилинмоқда.\nТаклиф этилаётган Қонун лойиҳасини қабул қилиниши натижасида:\n18 ёшдан 23 ёшгача бўлган етим болалар ва ота-она қарамоғидан маҳрум бўлган болалар мулкида бўлган мол-мулк солиқ солишдан озод қилинади;\nер қаъридан фойдаланувчилар ҳақиқатда қазиб олинган фойдали қазилмалар ҳажми тўғрисида солиқ базасини яширмасдан ҳисобот топширишишга замин яратади;\nтадбиркорлик субъектларига томонидан фақатгина солиқ органини хабардор қилиш орқали қўшилган қиймат солиғининг манфий суммасини қайтариб олиш имконияти яратилади;\nталабаларни ўз уйларига ижарага жойлаштирувчи шахсларнинг ижара тўловларидан олган даромадалари жисмоний шахслардан олинадиган даромад солиғидан озод этилади;\nреспублика туманларида (Тошкент шаҳри бундан мустасно) фаолият юритувчи якка тартибдаги тадбиркорлик субъектлари учун белгиланган ижтимоий солиқ ставкаси базавий ҳисоблаш миқдорининг 50 фоизи миқдорида татбиқ этилади.


10:11:16 (GMT+5) 24.05.2022\nБуюк ватандошимиз Шайх Муҳаммад Содиқ Муҳаммад Юсуф ҳазратларини нафақат Марказий Осиё давлатлари мусулмонлари, айни пайтда бутун Ислом олами юксак эҳтиром билан тилга олади. Мисрлик олим, Қуръон ҳофизи “Ал-Азҳар” университети мударриси Абдуллоҳ Ҳусайн Шаълон марҳум Шайх ҳазрат ҳақида мақола ёзиб, нашр эттирибди.\nАбдуллоҳ Ҳусайн Шаълон 1993 йили Мисрнинг Жиза вилояти Саф қасабасида дунёга келган. "Ал-Азҳар" университетининг Қуръон, қироатлар ва Қуръон илмлари куллиясини тамомлаган. Айни пайтда шу куллияда талабаларга Қуръони каримдан сабоқ бериб келмоқда.\nШу мақолани таржима қилиб, сиз азизларга ҳам илиндик.\nШАЙХ ҲАЗРАТЛАРИ НАЗДИДА РУҲИЙ ТАРБИЯ\nШайх Муҳаммад Содиқ Муҳаммад Юсуф ҳазратлари умрини илм ўрганиш ва ўргатишга бағишлаган мужтаҳид уламолардан ҳисобланадилар. У киши илм ва тақвода юксак мартабага эришдилар. Илмни амал билан, фикрни сулук билан уйғунлаштирдилар. У зотнинг ҳаётида ажойиб туҳфалар, фаол изланишлар, улкан ижод ва илм яққол намоён бўлди.\nФазилатли Шайх, мужтаҳид уламо Муҳаммад Содиқ Муҳаммад Юсуф ҳазратларининг шахсиятларига оид энг муҳим хусусиятлардан бири шуки – мен у кишининг таржимаи ҳоли ва фаолиятини ўганиш асносида шунга амин бўлдим – у киши руҳий тарбияга ва нафсни поклашга жуда катта аҳамият берганлар. Булар у кишининг дарсларида, маърузаларида ва китобларида яққол намоён бўлган. Бунинг ажабланарли жойи йўқ. Чунки инсон руҳий тарбиясиз, нафсни енгмасдан туриб истиқомат (тўғри йўл)да бўла олмайди ҳамда улуғ даражага эришиши мумкин эмас.\nЧунончи, руҳий тарбия руҳни поклайди, нафсни тозалайди. Шу боис Ислом мунтазам равишда самарали руҳий тарбия билан машғул бўлишга буюрган. Аллоҳ таоло Шамс сурасида бундай марҳамат қилади: «(Мазкурлар билан қасамёд этаманки) ҳақиқатан, уни (нафсни) поклаган киши нажот топур ва у (нафс)ни (гуноҳлар билан) кўмиб, хорлаган кимса эса (Аллоҳнинг раҳматидан) ноумид бўлур!»(9–10-оятлар). Яъни руҳий тарбиянинг фазилатлари махфий тутилди. Илм ва амалсиз у (нафс) покланмайди.\nИсломда руҳий тарбиядан – нафсни поклашдан – мақсад шуки, нопок нафсдан пок нафсга кўчиб ўтишдир. Саргардон руҳдан Аллоҳ таолони танувчи, У Зотга бандалик бурчларини бекаму кўст адо этувчи руҳга айланишдир. Мана шундан келиб чиқиб, руҳий тарбия ҳар бир шахснинг ва жамиятнинг барча аъзоларининг кундалик амалига айланиши зарур.\nФазилатли Шайх Муҳаммад Содиқ ҳазратлари шу йўлда тинимсиз ҳаракат қилиб, халқини, юртдошларини руҳий тарбияга даъват қилдилар ва уни кенг ёйишга интилдилар. У киши Мовароуннаҳрнинг ҳар бир ўлкасида шу ишни амалга оширдилар. Айниқса, кўп йиллар (70 йил) ҳар жабҳада – диний, ахлоқий, маданий ва мафкуравий жиҳатдан – коммунистлар таъсири остида бўлган (ва ҳозир истиқлол нашидасини сураётган) халқ учун руҳий тарбия жуда муҳимдир.\nШайх ҳазратлари руҳий тарбия фақат илм, сўнгра амал билан рўёбга чиқишини чуқур англаганлар. У киши жидду жаҳд қилиб, муборак даъватлари асносида Аллоҳ таоло ато этган илм, ҳикмат ва басират билан илмни кенг ёйдилар. У зотнинг ўзлари бу жараённи “диний саводхонликни ошириш” деб атаганлар.\nШундан келиб чиқиб, жаҳолат барча фитна ва ёмонликларнинг сабабчиси, зулмат ва зарарларнинг манбаидир. Инсонлар борлиқ ҳақиқатларидан, дин далилларидан бехабар бўлишса, бу уларнинг ўзларини, ҳақиқатларини ва Раббиларини унутишга олиб келади. Шу билан бирга, Аллоҳ яратган фитратларидан чиқиб, айнишга юз тутади.\nГуноҳларнинг турлари, жиноятларнинг навлари кўпаяди. Бундан жисмлар титрайди. Болаларни ўлдириш, ёшларни қатл этиш нима учун? Нурлар сирри бўлган ҳақиқатларни яшириш нечун? Ер юзини қамраб олган зулмлар, қон тўкишлар ва разолат кимга керак? Бу разолат ва тўнтаришлар, ҳар хил ҳалокатли жиноятлар инсонларни зулматга ирғитади. Уларнинг гўзаллигини, камолотини йўққа чиқаради. Чунки яратилиш (фитрат)нинг гўзаллиги камолотни, салоҳиятни тақозо этади. Унинг йўллари нажотга элтади.\nАгар имон чашмалари қуриса, Раҳмоннинг қўшини бўлган зикр узилса, инсон нафсини гуноҳларга ва ҳалокатга ташласа, бу муқаррар хусрондир. Булар Аллоҳ таолонинг: «(Мазкурлар билан қасамёд этаманки) ҳақиқатан, уни (нафсни) поклаган киши нажот топур ва у (нафс)ни (гуноҳлар билан) кўмиб, хорлаган кимса эса (Аллоҳнинг раҳматидан) ноумид бўлур!»(9–10) оятлари шарҳидир.\nШайх раҳимаҳуллоҳ Аллоҳ таолонинг фазли ҳамда ўзларининг ихлос ва самимиятга тўла ҳаракатлари, бетакрор асарлари билан руҳий тарбия илмини ёйишга ва нафсларни поклашга муваффақ бўлдилар. Бу жараёнда у кишининг дарслари, маърузалари ва китоблари жуда манфаатли бўлди.\n“Дарслар” деганда, у кишининг Ливиядан қайтиб, Имом Бухорй номидаги Тошкент ислом институтида мударрис, сўнгра мудир бўлганлари назарда тутилди. Шайх ҳазратларининг дарслари ва маърузалари шариат илмларига ва руҳий тарбияга йўналтирилган бўлиб, бу орқали шариат ва ҳақиқат рўёбга чиқди.\nДаъватга келсак, Шайх раҳимаҳуллоҳ юриш-туришда ҳам, хулқ-атворда ҳам барчага ўрнак эдилар. Моҳир мураббий, ҳассос мутафаккир эдилар. Олий хулқлилиги ва гўзал шамоиллари туфайли у киши инсонларнинг қалбларидан чуқур ўрин эгаллаган эдилар. Расулуллоҳ соллаллоҳу алайҳи ва саллам ўз даъватлари ва манҳажларида барчага тимсол эдилар. Набий алайҳиссалом хитобларида севилган, рисолатни етказишларида садоқатли эдилар. Буларнинг барчаси гўзал хулқларида намоён эди. Шундан келиб чиқиб, у зотнинг меросхўрлари (олимлар)га ҳам тазкираларда ва илмни одамларга етказишда мазкур нарсаларга риоя қилиш вожибдир. Ҳатто хилоф аҳлига қарши курашишда ҳам шулар билан васфланиш зарур.\nИнсоф билан, мукамал хулқ ила ақлга путур етказадиган, имонни заифлаштирадиган нарсалардан узоқ туриш керак. Ваъз қилиб, балога қолувчилар бор. Кўп ваъз қиладиганлар топилади. Ваъз қилиб нафратлантирадиганлар бор. Ваъзларимиз кўплаб муаммолар туғдириши мумкин. Буларнинг барчаси биз буюрилган гўзал сўзларга хилоф қилишимиз туфайли содир бўлади. Аллоҳ таоло марҳамат қилади: «Бандаларимга айтинг (ширк аҳлига) гўзал (сўзлардан) сўзласинлар» (Исро сураси, 53-оят).\nМавъизада энг кўп талаб этиладиган нарса шуки, биз буюрилган нарсалар билан сифатланиб, уларни талаб даражасида ўз ўрнига қўйишимиздир.\nШайх раҳимаҳуллоҳнинг муаллифлигида битилган китобларга келсак, у киши уч жилддан иборат “Руҳий тарбия”, “Тасаввуф ҳақида тасаввур”, “Зуҳд ва ҳаё”, беш жилддан ибоарт “Хислатли ҳикматлар шарҳи”, “Ислом маънавий жиноятларга қарши”, “Ислом ва поклик” каби асарларни таълиф этганлар. Бошқа асарлари ҳам руҳий тарбиядан холи эмас ва шариат ишлари муолажасига бағишланган.\nХулоса қилиб айтганда. Шайх раҳимаҳуллоҳ руҳий тарбия масаласига, бошқача айтганда, покланишга алоҳида эътибор қаратганлар. Булар у кишининг дарсларида, маъруза ва китобларида яққол намоён бўлган. Шайх ҳазратнинг бу хизматлари марказий Осиё минтақасидаги мусулмонларнинг руҳий-маънавий жиҳатдан юксалишига жуда катта ҳисса қўшди.\nАллоҳ таолодан улуғ Шайхни буюк мукофот билан сийлашини сўраб қоламиз. Ислом ва мусулмонларга қилган хизматларига яраша ажрларни кўпайтириб берсин. Омин!\n“Ал-Азҳар” университетининг Қуръон,\nқироатлар ва Қуръон илмлари устози\nТолибжон Низом таржимаси


Ўтиш даври муаммолари: қизим ўтиш даврида\nМанзилингиз:Муслимаат»Оила ва жамият»Фарзанд»Ўтиш даври муаммолари: қизим ўтиш даврида\nBy Muslimaat.uz on\t Iyul 21, 2015 Фарзанд\nФарзанди бор ҳар бир ота-она, албатта, кун келиб ўтиш даври муаммоларига дуч келади. Бироқ ота ва оналарнинг тўғри кўрсатмалари билан фарзанд муаммоли бўлган бу босқичдан осонгина ўтиб кета олади. Бугун қизларнинг ўтиш даврига хос муаммоларига тўхталар эканмиз, қизлар ўғил болаларга нисбатан бу босқичга анча эрта – 10 ёшда кириб келадилар. Бу жараён 16 ёшга қадар давом этиши мумкин. Мутахассислар ўтиш ёшига хос энг катта муаммоларни қуйидагича эътироф этишади:\n• Ўта безовталик, ҳис-туйғуларга берилиш ва ташқи кўринишдан норозилик\n• 30% ўғил болалар ва 20% қизлар (11 – 12 ёшда) ўз бўйининг пастлигидан шикоят қилишади\n• 60 % қизлар ортиқча вазни борлигидан хавотирда бўлади. Бу ёшда ҳар бир қиз ўзига нисбатан фақат мақтов сўзларини эшитгиси келади. Эътибор талаб қилади. Миллий урф-одат ва анаъаналаримиз қизларга хаёли, иболи ва камтарин бўлишни уқтирар экан, айни босқичдан ўтаётганда улар бу чегарани хатлаб ўтишни исташади. Улар ҳаммадан кўра гўзалроқ, келишганроқ бўлишим керак, деган хаёлда ўзларида бор муаммоларга шошқалоқлик билан хато ечим топишга уринишади. Қуйида бугунда тобора оммалашиб бораётган мана шундай ечимларнинг фойда ва зарарларини кўриб чиқишга ҳаракат қиламиз.\nОртиқча вазн муаммоси: диета ечимми? Бугун бирор бир ахборотни топиш ва олиш унча катта муаммо туғдирмайди. Демак, қизларимиз мустақил равишда интернетга кириб, ўзлари қидираётган масаланинг ечимини топишлари мумкин. Улардан бири эса ортиқча вазн масаласи. Бу борада кўпчилик диета(парҳез) сақлашни маслаҳат беради. Интернет саҳифалари эса сизга тўғри келиш-келмаслиги номаълум бўлган турфа рецептларга тўлиб-тошган. Қизларимиз биринчи учраган диетани ўзлари учун тартибга айлантириб олиб, кейинчалик соғлиқ борасида ундан-да каттароқ муаммоларга дуч келиб қолишлари мумкин. Чунки ҳамма диеталар ҳам алалоқибат бизни хурсанд қилавермайди. Айримлари ошқозон касалликлари хуружига сабаб бўлса, яна баъзи диеталардан сўнг камқонлик ҳам кузатилади. Айни ўқиш ва ўрганиш пайтида толиққан организм ва унинг ортидан зарар кўрган асаблар эса ўқишни эмас, онг остида фақат ва фақат мазали таом истеъмол қилишни истайди. Мутахассисларнинг эътирофича, овқатдан ўзини тийиб озишнинг икки оқибати бўлиши мумкин: кейинчалик, умуман, овқат емай қўйиш; аксинча кўрган ҳамма таомини еб, бўкиш. Иккала ҳолат қизларнинг руҳиятига кўрсатган зарарли таъсири оқибатида келиб чиқади ва бир неча йилларгача сақланиб қоладиган хасталиклар таснифига киради.\nАлбатта, ортиқча вазнни камайтиришда диета ҳам муҳим ўрин тутади. Аммо қайсидир бир диетага амал қилишдан олдин диетологга, агар унга имкон бўлмаса, оилавий поликлиникада фаолият юритадиган гастроэнтрологга мурожаат қилиш ва унинг маслаҳати билангина таом борасида чекловлар қўйиш мумкин.\nТўғри ечим: диетолог билан маслаҳатлашгандан сўнг, терапевт шифокор маслаҳати ёрдамида спортнинг у ёки бу тури билан мунтазам шуғулланган маъқул. Ҳеч бўлмаганда 15 дақиқалик бадантарбияни кундалик машғулотимизга айлантирсак, яқин бир ёки икки ой ичида натижа кўзга ташлана бошлайди.\nТатуаж: қаро кўзим келу…\nҚадимдан халқимиз қизларга «Келин бўлсанг, кейин бўянасан» деб ўргатиб келган. Аввалги қизлар бу қоидага амал қилишган. Аммо бугунги кунда косметология соҳаси шу қадар ривожланганки, бўянган ёки йўқлигингизни биров билмай ҳам қолиши, табиий гўзал экан, деб ўйлаши ҳам мумкин.\nЛекин 13-14 ёшдаги қизларнинг кўзи ёки лабидаги «татуаж» истайсизми ёки йўқми, ярқ этиб кўзингизга ташланади. Атрофдагиларга нисбатан гўзалроқ кўринишни истаб, бу йўлга қадам қўйган қизлар татуажнинг жуда кўп салбий оқибатлари борлигини билиб қўйишлари фойдадан холи эмас.\nБиринчи зарар, албатта, соғлиқ билан боғлиқ. Татуажда фойдаланиладиган асбоблар орқали юқиши мумкин бўлган инфекциялар рўйхатини кўздан кечиришимиз лозим. Агар оқибат ҳамон шунга арзийди, деб ўйласак, бу йўлга қадам боссак бўлади. Лекин фарзандимизга айни қадамни қўйишга рухсат беришдан олдин, ўз ёшидан айни шу татуаж сабабли бир неча ёш катта кўринувчи бу қизлар ҳозирданоқ ўзларига яхши «имидж» яратмаётганларини унутмайлик.\nТўғри ечим: агар кўз-қошингиз одатдагидан ҳам қора ва киприкларингиз узун бўлишини истасангиз, уларга ҳар куни кечқурун бодом ёғи суринг. Бу ўринда зайтун ёғи ҳам самаралидир. Шунда улар табиий гўзаллигингизни янада орттиради.\nПирсинг (баданга зирак тақиш): ҳинд гўзалими ёки ўзбек?\nАйни кунда кўча-куйда бурнига ёки лабига зирак таққан қизларни тобора кўпроқ учратиб боряпмиз. Ўзига нисбатан эътиборни айни йўл билан талаб қилиб олаётган қизларимиз бу ёшда аҳамият бериши керак бўлган энг муҳим жараён – ўқишга нисбатан эътиборлари сусайиб кетаётганини ўзлари ҳам сезишмаса керак. Ўз исми, илми, истеъдоди билан эмас, бурнида зираги борлиги билан танилиш эртанги бахтли ҳаёт учун асло пойдевор бўла олмайди.\nТўғри ечим: агар сиз ялтироқ нарсалар эътиборни тортувчан бўлгани учун бу услубни танлаган бўлсангиз, у ҳолда либосларингизнинг ўринли ерига чиройли тўғноғичлар ёрдамида безак беришингиз мумкин. Бугунда танлаш имкони беҳисоб бўлган бундай тўғноғичларнинг маржонлиги ёки қимматбаҳо тошлигини ҳам дўконлардан топишингиз мумкин.\nЛибос: Ўзимизникини киймайман!\nБугун ҳеч қайси бир қиз мактабга ямалган кийимда бормаслиги аниқ. Аммо муаммо шундаки, бугунда кўпчилик учун янги, тоза, дазмолланган кийим кифоя қилмай қолди. Ўтиш ёшидаги қизлар «фалончиникидака куртка», «фалончиникидака юбка» ва ҳоказо либосларни, машҳур фирма маҳсулотларини, фақат бренд кийимларни кийгиси келяпти. Албатта, чиройли бўлишга интилиш ҳар бир инсоннинг табиатида бор.\nАммо қизларнинг бунинг ортидан худбин бўлиб кетишлари, фақат ўзи ҳақида ўйлайдиган инсонга айланишлари хавфи туғилади. Чунки айни бренд кийимлар арзон-гаровга олинмайди. Оила бюджети эса фақат ва фақат ўзига сарфланишига ўрганган қизлар келажакда ота-онаси ва атрофдаги яқинларига ғамхўрлик руҳида тарбияланяптилар, деб ким кафолат бера олади?\nТўғри ечим: ниҳоятда қимматбаҳо бўлган кийим ҳам сизга оддий кўйлак каби ярашмаслиги мумкин. Ўша қиммат кўйлакни сотиб олиш ўрнига шу кўйлак нархининг ўндан бирини услубчи (стилист) маслаҳати учун сарфланг. Ундан тежамли, бироқ чиройли кийиниш сирларини, энг муҳими сизнинг рангингиз ва қоматингизга қайси либос тўғри келишини билиб олинг.\nСунъий «офтоб»да тобланиш : «Қораманму мен?»\nҚачонлардир ғарб киноактрисалари фойдаланган бу услуб аллақачон юртимизга келиб, оммалашишга улгурди ҳам. Серқуёш юртимизда сунъий қуёшга на ҳожат дейишга шошилманг. Одатда, қизлар бу хизматдан қиш ойларида фойдаланишади. Ва дугоналарига «Фалон мамлакатга бориб дам олиб келдик» деб ёлғондан мақтанишдан ҳам тойишмайди. Дугоналари орасида ўз обрўсини ёлғон аралаштириб орттиришга уринадиган бу қизлардан келажакда ўз фарзандини тўғри сўзлашга ўргатадиган оналар чиқармикин? Айтгандай, олимлар ўтказган тажрибалар кўрсатишича, сунъий қуёшдан йилига 2 мартадан кўп фойдаланадиганларда тери саратонига чалиниш эҳтимоли юқори.\nТўғри ечим: солярий(сунъий офтобда тобланиш)лар хизматидан фойдаланиш ниҳоятда қиммат ва зарарли экан, бугунда ўта безарар, аксинча тери учун фойдали, шу билан бирга, тери рангини ўзгартирувчи, яъни уни худди қуёшда тоблангандек қорайтириб кўрсатувчи кремлар талайгина. Бу нисбатан анча арзон ва оддий услуб. Агар жуда ҳам қорача бўлишни истаётган қизлар бўлса, улар учун шуниси қулай!\nЭслатма: Сизни ёки фарзандингизни атрофдагилар чиройли қомати ёки гўзал ҳусни учун эмас, гўзал қалби учун яхши кўришсин, ҳурмат қилишсин. Чунки вазн ортади, камаяди, ҳусн ҳар кимда ҳар хил. Аммо юракнинг қайноқ меҳрига ҳамиша ҳамма муҳтож!


Суперлига. "Динамо" - "Локомотив": Ўзаро ўйинлар статистикаси билан танишинг\n25 апрель, 13:29\nБугун Ўзбекистон Суперлигаси 5-тур ўйинларига старт берилади. Мазкур турни "Динамо" - "Локомотив" учрашуви бошлаб беради.\nУшбу ўйин олдидан жамоаларнинг ўзаро ўйинлардаги статистикаси тақдим этилди. Унга кўра, "Динамо" ва "Локомотив" чемпионат тарихида ўзаро 26 марта тўқнаш келган. "Динамо" 11 та ўйинда ғолиб бўлган, 3 та ўйин дуранг ҳисобида якунланган. "Локомотив" "Динамо"ни ҳозирга қадар 12 марта мағлуб этган. Тўплар нисбати "Локо" томонида – 36:40. Ўзаро ўйинларда "Динамо" 36, "Локомотив" эса 39 очкони қўлга киритган.\n"Локомотив"нинг ўзаро ўйинларда қозонган энг йирик ғалабаси – 5:1 га тенг. "Динамо"да бу кўрсаткич йирикроқ – 5:0. 2009 йилги баҳсда Азамат Абдураимов бошчилигидаги "Динамо" Илҳом Юнусов, Дэвид Ония, Андрей Акопянц, Эркин Бойдуллаев, Баҳодир Насимовнинг Филимонов дарвозасига киритган голлари эвазига "темирйўлчилар"ни 5:0 ҳисобида мағлуб этган.\n"Динамо" сўнгги марта 2019 йилда "Локомотив"ни Самарқандда мағлуб этган. Қадамбой Нурметовнинг дубли "Динамо"га амалдаги чемпион устидан ғалаба келтирганди.\nМанба: "Локомотив" ва "Динамо" ПФК матбуот хизмати.


19 январ 2020, Тошкент вақти: 09:47\nМуҳаммад Солиҳ Белла Ахмадулина сиймосида 30 йиллик дўстидан айрилганини айтади.\nШоир Чўлпон 1920 йилда ëзган "Икки йўқотиш" сарлавҳали мақоласида оламдан ўтган ўзбек ойдинларини эслайди.\n"Сўнгги йиллар, ўзбек ёшлиғи, тараққийпарварлиғининг бир мунча чолишқон, пок кўнгиллик йигитларини — ер таги оламига судраб олиб кетди. Вақти билан чорнинг темир қўллиқ жондори билан курашиш даврида, шу бир ҳовуч ботурлар, не самимий, не берилган йигитлар эдилар. Ўлганларнинг ўрнига юзлар, минглар билан ўринбосарлар етишиб, кўнглимизга умид ёғдулари ёғдирғон тунларда-да кетганларнинг хотиралари кўб аччиғ ва заҳарлик таъсир этмакдадир."\n- Фақат адабиëтда эмас, умуман ҳар қандай инсоннинг ҳаëти токи у тирик экан йўқотишлари силсиласидан иборат. Яъни йил ўтган сари атрофидаги унга яқин бўлган дўстлар оломони сийраклаша боради ва албатта бу процеес то ўша одамнинг ўзи ҳам йўқотилган одамларнинг сафига қўшилмагунча давом этаверади. 2010 йилги йўқотишлар ҳақида гапирадиган бўлсак, Ўзбекистонда ўзбек шеърияти катта йўқотишни бошидан кечирди. Ташқаридан унча машҳур бўлмаган, аммо бутун шеър аҳлига жуда яхши таниш исм, шеър аҳли ичида чин маънода машҳур бўлган исмни йўқотдик. Бу шоир дўстимиз Матназар Абдулҳакимов. Матназар том маънода доно сўзига жуда тўғри келадиган исм эди. Доно дегани балки бироз бугунги бизнинг ҳаëтимизга у қадар уйқашмайдиган ғалати сўз кўринса ҳам Матназар учун қўллашга бошқа бир сўзни мен топа олмадим. Ўз билимини ҳеч қачон кўз-кўз қилмаган, ҳатто ўз билимини, интеллектуал кучини камтарона сатрларида яширишга интилган ҳақиқий маънода нуктадон шоир эди. Донолиги ҳам шунда. Яъни доно инсон ҳеч қачон ўзининг хусусиятини кўрсатмайди, кўрсатмасликка ҳаракат қилади. Шу маънода Ўзбекистон Матназар Абдулҳаким сиймосида нуктадон шоирини йўқотди. Биз эса дўстимизни йўқотдик.\nДекабрга ҳозироқ айт, вақт борида айт -


Москвада сиёсий плакат кўргазмаси очилди\n5 сентябр куни Москвадаги Россия замонавий тарихи давлат марказий музейида “Совет Шарқи плакати. 1918-1940” номли кўргазма очилди. Кўргазмада шўролар ҳукуматининг сиёсий ташвиқот ва тарғибот тарихига оид плакатлар намойиш этилмоқда.\nСобиқ совет ҳокимиятининг ноёб ташвиқот-тарғибот намуналари Россия замонавий тарихи давлат марказий музейи ва Маржони Жамғармаси томонидан тақдим этилди.\nУнда Октябр инқилоби давридан кейин Марказий Осиё, Кавказ ва Волга бўйи минтақалари учун махсус яратилган плакатлар намойиш қилинмоқда. Кўргазма ташкилотчилари асарларнинг деярли барчаси биринчи маротаба намойиш этилаётганини айтмоқда.\nАсосан “Октябр инқилоби” (7 ноябр), Халқаро хотин-қизлар Куни (8 март), Халқаро меҳнаткашлар бирдамлиги куни (1 май) каби шўролар байрамларига бағишлаб чоп этилган бу асарлар “қизил” Туркистон, Хива ва Бухоро совет республикаларидаги ўша замон воқеликларига доирдир.\nМосквада сиëсий плакат кўргазмаси очилди\nПлакатларнинг бир қанчаси “мулла”, “бой”, “порахўр амалдор”, “дангаса деҳқон” ва “аксилинқилобий элемент”га қарши курашни ташвиқ қилади.\nПлакатларда “аёллар эркинлиги” (“Йўқолсин қалин ва кўпхотинлилик!”), “ҳашар” (“Ўзбекистон комсомоллари! Малярия касалига қарши кураш ҳашарига юринглар!”), “атеизм” ва динга қарши кураш (”Худосизлик – динимиздир!”), социалистик чақириқ (“Пахтанинг юқори ҳосили учун Сталин юриши!”, “Пахта тайёрлашни муддатида бажарамиз!”), меҳнат интизомини ошириш (“Колхозларда меҳнат интизомини мустаҳкамла!”), маданий-оқартув тадбирлари (“Ленин комсомоли саводсизликни тугатиш йўлидаги курашда илғор курашчи!”) жараёнлари ва ҳатто илк реклама (“Эй, Шарқ одами! Резинотрест калишларини сотиб ол!”) ҳам ўз аксини топган.\nМосквада сиëсий плакат кўргазмаси\nЎтган асрнинг 20 йилларида яратилган плакатлар рассомлар томонидан конструктивизм услубида яратилган бўлса, 30-йилларда пайдо бўлган тарғибот-ташвиқот намуналари ягона социалистик реализм шаклига кўчганини кузатиш мумкин.\n“Совет Шарқи плакати. 1918-1940” кўргазмаси 2013 йилнинг 6 октябрига қадар Москванинг Россия замонавий тарихи давлат марказий музейида намойиш этилади.


Дори нархларини назорат қилиш учун Бош прокуратура ҳузурида “Ишонч телефонлари” ишга туширилади\n08:29 / 08.02.2017\nЎзбекистон Президенти Шавкат Мирзиёев Бош прокуратура ҳузурида “Ишонч телефонлари” ташкил этиш бўйича кўрсатма берди. Улар дори-дармон воситалари баланд нархда сотилишига йўл қўймасликни назорат қилиш билан шуғулланади.\n“Президентимиз дори-дармон воситалари ноқонуний равишда баланд нархда сотилишига йўл қўймаслик, халқ манфаатларини таъминлаш мақсадида Бош прокуратура ҳузуридаги департаментда “Ишонч телефонлари” ташкил этиш бўйича кўрсатма берди. Бу телефон рақамлари ҳар бир дорихонага осиб қўйилади, телевидение орқали кўрсатилади”, - дея таъкидлаб ўтишган давлат раҳбари матбуот хизматида.\n“Ишонч телефонлари”га ҳар бир фуқаро мурожаат қилиши ҳамда диспетчердан у ёки бу дори воситасига нарх тўғри ўрнатилганини текшириши, дори-дармон воситаларини баланд нархда сотилаётган дорихона устидан шикоят қилиши мумкин.\nШавкат Мирзиёев Бош прокуратура дори-дармон


Ўзбекистон Республикаси Қишлоқ хўжалиги вазирлиги тизимидаги олий таълим муассасалари талабалари ва магистрантлари учун “Ўзбекистон Республикаси Қишлоқ хўжалиги вазирлиги стипендияси”ни тайинлаш тартиби тўғрисида - Ўзбекистон Республикаси Қишлоқ хўжалиги вазирлиги\nЎзбекистон Республикаси Қишлоқ хўжалиги вазирлиги тизимидаги олий таълим муассасалари талабалари ва магистрантлари учун “Ўзбекистон Республикаси Қишлоқ хўжалиги вазирлиги стипендияси”ни тайинлаш тартиби тўғрисида\nЎзбекистон Республикаси Қишлоқ хўжалиги вазирлиги тизимидаги олий таълим муассасалари талабалари ва магистрантлари учун “Ўзбекистон Республикаси Қишлоқ хўжалиги вазирлиги стипендияси”ни тайинлаш тартиби тўғрисидаги\nМазкур Низом Ўзбекистон Республикасининг “Ёшларга оид давлат сиёсати тўғрисида”ги Қонуни, Вазирлар Маҳкамасининг 2018 йил 28 июндаги 487-сон қарори билан тасдиқланган Ўзбекистон Республикаси Қишлоқ хўжалиги вазирлиги ҳузуридаги Қишлоқ хўжалигини ривожлантириш\nва озиқ-овқат таъминоти жамғармаси маблағларини шакллантириш ва улардан фойдаланиш тартиби тўғрисида низом, 2019 йил 5 июлдаги 571-сон қарори билан тасдиқланган Ўзбекистон Республикаси Қишлоқ хўжалиги вазирлиги тўғрисида низомга мувофиқ, Ўзбекистон Республикаси Қишлоқ хўжалиги вазирлиги тизимидаги олий таълим муассасалари талабалари\nва магистрантлари учун “Ўзбекистон Республикаси Қишлоқ хўжалиги вазирлиги стипендияси”ни тайинлаш тартибини белгилайди.\n1. “Ўзбекистон Республикаси Қишлоқ хўжалиги вазирлиги стипендияси” (бундан буён матнда Стипендия деб аталади) вазирлик тизимидаги олий таълим муассасаларида таълим олувчи 2 ва 3-курс талабалари ҳамда 1-курс магистрантлари учун таъсис этилади.\n2. Стипендия соҳиблари талабгорлар ўртасида ўтказиладиган танлов натижаларига биноан аниқланади.\n3. Стипендияга танлов вазирлик тизимидаги олий таълим муассасаларида таълим олувчи бакалавр босқичи талабалари ва магистрантлар учун алоҳида ўтказилади.\n4. Талабаларга Стипендияни тайинлаш учун қуйидаги мезонларни бажариш белгиланади:\nтаълим тайёргарлигини илмий-тадқиқот (ижодий ишлар) ишлари билан уйғунлаштириш;\nкамида иккита эълон қилинган ишларнинг мавжудлиги;\nтилларни – давлат тилини ва битта хорижий чет тилни билиш\n(Мустақил Давлатлар Ҳамдўстлиги мамлакатлари давлат тилларидан ташқари) талаб қилинади.\n2-боб. Стипендия учун танловларни ўтказиш тартиби\n5. Стипендия учун танлов 2 босқичда ўтказилади.\n6. Танловнинг 1-босқичи Тошкент давлат аграр университети ва унинг филиалларида ташкил этилади. Бунда Тошкент давлат аграр университети\nва унинг ҳар бир филиали танловнинг 2-босқичида иштирок этиш учун 2 тадан номзодни танлаб олиш ҳуқуқига эга.\n7. Талабгорларнинг тилларни ва ахборот технологияларини билиш даражасини аниқлаш мақсадида махсус тест синовлари ўтказилади.\n8. Стипендияга номзодлар кўрсатиш, талабгорлар номзодларининг ўқишдаги ва илмий (ижодий) фаолиятдаги муваффақиятлари шаффоф\nва холисона муҳокама қилингандан сўнг, Тошкент давлат аграр университети\nва унинг филиаллари илмий кенгашлари томонидан амалга оширилади.\nТалабгорлар дастлабки кўриб чиқиш учун илмий кенгашга қуйидаги ҳужжатларни топширадилар:\nтилларни ва ахборот технологияларини билиш даражаси бўйича ўтказилган тест синови натижалари таҳлили;\nэришилган бошқа ютуқлар ҳақидаги маълумотлар ва уларни тасдиқловчи ҳужжатлар.\nБарча ҳужжатлар икки нусхада тақдим қилинади. Ҳужжатларнинг\nҳар бир тўплами жилдга жойланади, ҳар бир жилд муқовасида ишни тақдим қилган муассасанинг номи, талабгорнинг фамилияси, исми ва отасининг исми, ишнинг номи кўрсатилади.\n9. Илмий кенгашлар яширин овоз бериш орқали, оддий кўпчилик овоз билан Стипендияни тайинлаш учун номзодларни кўрсатиш тўғрисида қарор қабул қиладилар.\nИлмий кенгашлар қарорлари Стипендияни тайинлаш ҳақида Ўзбекистон Республикаси Қишлоқ хўжалиги вазирлигига тавсиянома юбориши учун\n10. Ўзбекистон Республикаси Қишлоқ хўжалиги вазирлиги стипендиялар тайинлаш ҳақидаги тавсияномаларни йилига бир марта кўриб чиқади. Ҳужжатларни қабул қилиш муддати – 1-15 август, кўриб чиқиш муддати – 10-25 сентябрь.\nБунда комиссияга Тошкент давлат аграр университети ва унинг филиаллари томонидан қуйидаги ҳужжатлар тақдим этилади:\nтаълим муассасаси томонидан берилган тавсиянома;\nИлмий кенгаш қарори нусхаси;\n11. Танловнинг 2-босқичи Ўзбекистон Республикаси Қишлоқ хўжалиги вазирининг буйруғи билан ташкил этиладиган комиссия томонидан суҳбат шаклида ўтказилади.\n12. Суҳбат талабгорларнинг мазкур Низомнинг 3-бандида белгиланган мезонларга мувофиқлигини аниқлаш юзасидан ўтказилади.\n13. Комиссия талабгорларнинг якуний танловини яширин овоз бериш йўли билан ўтказади ҳамда талабгор ва унинг иши учун овоз беришда иштирок этган комиссия аъзоларининг камида учдан икки қисми овоз берганда номзодни Стипендия тайинлаш учун тавсия қилади.\n14. Агар овоз беришдан сўнг талабгорлар сони белгиланган квотадан\nкўп бўлса, устунлик энг кўп овоз олган талабгорларга берилади.\n3-боб. Стипендияни тайинлаш ва тўлаш тартиби\n15. Комиссиянинг қарори Стипендияни тайинлаш ва тўлаш ҳақида буйруқ қабул қилиш учун асос бўлади.\n16. Стипендия талаба ва магистрантларга ҳар йили, бир ўқув йили учун, 1 сентябрдан бошлаб, базавий ҳисоблаш миқдорининг 4 баравари миқдорида тайинланади.\n17. Стипендияга сазовор бўлган талаба ва магистрларга “Ўзбекистон Республикаси Қишлоқ хўжалиги вазирлиги стипендиясининг соҳиби” гувоҳномаси Ўзбекистон Республикаси Қишлоқ хўжалиги вазирлиги томонидан тантанали равишда топширилади.\n18. Стипендия соҳиби бўлган талаба ва магистрлар Ўзбекистон Республикаси Қишлоқ хўжалиги вазирлиги ва унинг тизимидаги ташкилотлар томонидан хорижга малака ошириш учун юбориладиган талаба\nва магистрантлар танловида устувор ҳуқуққа эга бўладилар.\n19. Кундалик дарсларни ўзлаштирмайдиган, ўқув интизоми, илмий\nва одоб-ахлоқ қоидаларини бузган талаба ва магистрантларни ўқув йили мобайнида Стипендиядан маҳрум қилиш тегишли олий таълим муассасасининг тақдимига биноан Ўзбекистон Республикаси Қишлоқ хўжалиги вазирлигининг буйруғи билан амалга оширилиши мумкин.\n20. Талаба ва магистрларнинг Стипендияни тайинлаш бўйича ариза\nва шикоятлари қонун ҳужжатларида белгиланган тартибда кўриб чиқилади.


Иқтисодиётимизни демократлаштириш ва эркинлаштириш борасида амалга оширилаётган ислоҳотлар жараёнида кичик бизнес ва хусусий тадбиркорлик соҳасини ҳар томонлама қўллаб-қувватлашга алоҳида эътибор қаратилмоқда.\nЗеро, Президентимиз Асосий Қонунимиз қабул қилинганининг 22 йиллигига бағишланган тантанали маросимдаги маърузасида алоҳида таъкидлаганидек, ўтган йиллар давомида хусусий мулк ва инвестициялар дахлсизлигини ҳимоя қилишга йўналтирилган ишончли меъёрий-ҳуқуқий асослар яратиш, хусусий мулкдорлар учун зарур шароит ва кафолатлар тизимини таъминлаб бериш бўйича бир қатор ишлар қилинди.\nДарҳақиқат, бунга ҳар қадамда гувоҳ бўлмоқдамиз. Биргина тадбиркорлик субъектлари томонидан давлат органларига тақдим этиладиган статистика, солиқ ва молиявий ҳисоботларнинг шакли ҳамда даврийлиги 1,5-2 марта камайтирилгани кўплаб қулайликларни вужудга келтирди. Шу каби янгиликлар, ўз навбатида, бизнинг кўп тармоқли корхонамизда ҳам истиқболли лойиҳаларнинг муваффақиятли амалга оширилишида қўл келаяпти.\nГап шундаки, бугунги кунда аҳолига умумий овқатланиш шохобчалари орқали хизмат кўрсатиш билан чегараланиб қолганимиз йўқ. Қандолатчилик, нон ва нон маҳсулотлари ишлаб чиқариш цехини ишга тушириб, эл дастурхонига турли ноз-неъматларни етказиб бераяпмиз. Уларнинг юқори сифатли, арзон нархда экани боис талаб ҳам шунга яраша кун сайин ошиб бораяпти.\nПоёнига етаётган Соғлом бола йили жамоамиз учун, айниқса, омадли келди. Яъни корхонамиз фаолиятини кенгайтириб, сиғими 2 минг тонналик замонавий совутқичли омборхонани ишга туширдик. Бунда, албатта, банкнинг 2 миллиард 277 миллион 800 минг сўмлик молиявий кўмаги қўл келди.\nАйни пайтда энг сўнгги русумдаги технологик ускуналар билан жиҳозланган омборхонамиз тўла қувват билан ишламоқда. Унинг камераларида 200 тонна узум, 20 тонна цитрус мевалар, шунча беҳи, 50 тонна хурмо, 80 тонна ошқовоқ, 100 тоннадан пиёз ва картошка, 150 тонна сабзи сархил ҳолатда сақланмоқда. Мева-сабзавотларни батартиб ҳамда сифатли жойлаштириш мақсадида улар дастлаб сараланади. Бу ишлар шу йили касб-ҳунар коллежларини тамомлаган 40 нафар ёшлар томонидан кўнгилдагидек бажарилгани диққатга сазовордир.\nЖамғарилган боғ ва дала неъматларининг тенг ярми юртимиз аҳолисига қиш ва кўклам мавсумида арзон нархларда тақдим этилса, қолган қисми экспорт қилинади. Шу мақсадда яқинда хорижда бўлиб ўтган нуфузли халқаро ярмаркада қатнашиб, 10 га яқин шартномалар тузишга муваффақ бўлдик.\nКелгуси йилга мўлжалланган режаларимиз ҳам бисёр. Хусусан, қўшимча тармоқлардан олинаётган фойда ҳисобига 60 ўринли меҳмонхона қуриш ҳамда кемпинг хизмати кўрсатишни йўлга қўйиш ниятидамиз. Шу ниятда бунёдкорлик ишларини ҳозирданоқ бошлаб юбордик.\nМақсадимиз, эл-юрт фаровонлигига ҳисса қўшиш, эзгу ишларга камарбаста бўлишдир.\nСариосиё туманидаги «Хонжиза савдо сервис»\nМазкур рукндаги бошқа мақолалар: « Қисқа сатрларда\t«Очиқ эшиклар куни» »


Пиёз ва саримсоқ ичак саратони хавфини пасайтириши маълум бўлди\nLifestyle 23:47 / 26.03.2019 18235\nПиёз ва саримсоқни мунтазам истеъмол қилиш ичак саратони хавфини сезиларли даражада камайтиради. The Irish Times Ирландия, Буюк Британия ва Хитой онкологлари қатнашган тадқиқотга асосланиб, шу ҳақида хабар берди.\nТурли ёшдаги 1,6 минг эркак ва аёл иштирокидаги кузатувлар ҳар куни 74 г пиёз истеъмол қилиш ичакда саратон ҳужайралари ривожланиш эҳтимолини 79 фоизга камайтирар экан. Кўк пиёз ва саримсоқ ҳам худди шундай антиканцероген хусусиятларга эга. Уларнинг бари аллицин - ҳужайраларни эркин радикаллардан халос қилишга қодир биологик фаол моддага эга. Олимлар, шунингдек, ушбу сабзавотларни термик қайта ишлаш уларнинг терапевтик хусусиятларини сезиларли даражада камайтиришини аниқлашди.\nМаҳаллий онкологик жамият (ICS) маълумотларига кўра, ичак саратони Ирландияда тери саратонидан кейин турувчи иккинчи энг кенг тарқалган саратон касаллиги ҳисобланади. ICS тадқиқотчи гуруҳи раҳбари Роберт О'Коннорнинг сўзларига кўра, ушбу касалликнинг ривожланиш хавфи кўпинча нотўғри турмуш тарзи ва овқатланиш билан боғлиқ, шу боис профилактиканинг асосий усули клетчаткага бой рациондир. Унинг таъкидлашича, мазкур тадқиқот натижалари азалдан ўзининг антибактериал ва яллиғланишга қарши хусусиятлари билан машҳур пиёз ва саримсоқнинг антиканцероген хусусиятларини яққол намойиш этади.\n11:00 / 22.05.2020 48801


САМАРҚАНДЛИК АЛЛОМАЛАР - Imom Buxoriy xalqaro ilmiy-tadqiqot markazi\nHome / ЯНГИ НАШРЛАР / САМАРҚАНДЛИК АЛЛОМАЛАР\n29/04/2020\tЯНГИ НАШРЛАР 629 koʻrilgan\nКитоб муаллифи: Имом Бухорий халқаро илмий-тадқиқот маркази директори Шовосил Зиёдов, илмий ходим Қодирхон Маҳмудов\nКитоб ҳажми: 438 бет.\nКитобнинг қисқача мазмуни: Китоб VIII-XVI асрларда Самарқанд ва унинг атрофида ҳамда Шарқ мамлакатларининг бошқа шаҳарларида яшаб ижод этган самарқандлик алломаларнинг ҳаёти ва илмий фаолиятлари ҳақида.\nСамарқанд қадим-қадимдан илмий-маданий марказ ҳисобланиб, “Самарқандий” нисбаси билан қалам тебратган юзлаб, ҳаттоки, минглаб олимлар, шоир ва адибларнинг хоки қўним топган табаррук заминдир. IX асрда ёзилган “Ҳудудил олам” (Оламлар ҳудуди) китобида Самарқандга шундай таъриф берилади: “Самарқанд – катта ва обод шаҳар бўлиб, унда неъмат кўпдир”.\nКитобнинг кириш қисмида уламолар томонидан Самарқанд аҳлига берилган теърифлар келтирилган. Самарқанд тарихи ва маданияти тараққиёти билан боғлиқ бўлган бир қанча илмий асарлар нашрлари ҳамда мустақиллик йилларида нашр этилган китоблар ҳақида маълумотлар берилган.\nКитобнинг асосий қисмида 110 нафар самарқандлик алломанинг ҳаёти, ижоди ва илмий мерослари ўрганилган. VIII асрда яшаган олим Абу Али Фузайл ибн Иёздан бошлаб, XV-XVI асрда ижод қилга сўфий, фақиҳ Махдуми Аъзамгача бўлган алломалар китобга тартиб билан киритилган.\nКитобда ислом илмларига катта ҳисса қўшган фиқҳ, ҳадис ва калом олимлари ҳақида ҳам сўз юритилади. Ўчмас асарлар ёзиб қолдирган мазкур алломаларнинг асарлари мактаб ва мадрасаларда қўлланма сифатида ўқитилган.\nДиний фанлар ҳақида ёзилган асарларни ўрганиш Марказий Осиё¬да араб тилининг тарқалиши ва унинг маҳаллий тилларга кўрсатган таъсирини, умуман, ўша давр тили тарихини ўрганишда муҳим аҳамият¬га эга. Алломалар тас¬ниф этган асарларда ахлоқ ва одобга доир насиҳатомуз ривоятлар, тари¬хий воқеалар ҳақида қимматли маълумотлар келтирилган.\nМаълумки, самарқандлик олимлар қадимдан астрономия, математика, тиббиёт ва география каби аниқ фанлар билан ҳам шуғулланган. Рисолада астрономия мактабининг намоёндаларидан Мирзо Улуғбек, Қозизода Румий, Ғиёсиддин Жамшид, Али Қушчи билан бир қаторда 865-866 йилда Мовароуннаҳрда шу илм билан шуғулланган Муҳаммад ибн Аҳмад, Сулаймон ибн Исма ва 1362 йили ҳаёт бўлган астроном Абу Муҳаммад Ато Самарқандийларнинг ҳаёти ва ижоди қисқача ёритилган. Асарда XII асрнинг иккинчи ярми ва XIII асрнинг биринчи ярмида яшаб ижод этган математик олимлардан Шарафиддин ва Шамсиддин Самарқандийлар ҳақидаги маълумотлар ҳам жой олган.\nКитобда зикр этилганидек, Марказий Осиёда, жумладан, Самарқандда табобат илми билан шуғулланиш жуда эрта бошланган. Бунга мисол қилиб, бутун Шарқ ва Ғарбга машҳур бўлган олим Ибн Сино ва Тошкент яқинидаги Облик қишлоғидан етишиб чиққан Илоқий*ларни келтириш мумкин.\nШунингдек, асарда XII асрнинг машҳур табиби ва доришуноси «Қарободин»* номли тиб илмларига оид асар муаллифи Бадриддин Самарқандий ҳақидаги маълумотлар ҳам бор.\nКитобда ҳаёти, ижоди ва илмий мерослари ёритилган 110 та самарқандлик алломаларнинг ҳаёти илмий мероси ҳақидаги маълумотлар билан танишасиз.\nЖумладан, Абу Али Фузайлнинг «Кашфул маҳжуб» (Яширин нарсанинг ошкор бўлиши) номли асари ҳақидаги маълумот билан танишар экансиз, аллома ҳадис ривоятчиси бўлибгина қолмай, диний-фалсафий дунёқарашга эга бўлганлигига ишонч ҳосил қиласиз. Мазкур асар унинг бу соҳадаги уринишлари натижасида дунёга келган, ўша даврнинг диний, ижтимоий-фалсафий мафкурасини кўрсатиб берувчи ёзма ёдгорликдир.\nАйтиш мумкинки, мазкур китоб жуда кўп изланишлар самарасидир. Унда жуда нодир маълумотлар асосли тарзда ёритиб берилган. Албатта, бугунги китобхон, изланувчилар ёшлар учун фойдали қўлланма бўлиб қолишига ишончимиз комил.\n* Илоқий – Шарафутдин Абу Абдуллоҳ Муҳаммад ибн Юсуф – ўрта осиёлик табиб, Ибн Синонинг шогирдларидан. Бухорода таълим олган.\n* Қарободин – XII асрда яшаб ўтган машҳур табиблар сулоласи.


Тележурналист Малоҳат Эшонқулова очликни тўхтатди\nUzbekistan - uzbek journalist Malohat Eshonqulova\n19 кун очликни давом эттирган Малоҳат Эшонқулова соғлиги оғирлашгани боис акцияни тўхтатишга қарор қилганини айтди.\n- Эрталаб қон туфладим. Шундан қўрқиб кетдим ва очликни тўхтатдим,- деди журналист Малоҳат Эшонқулова.\nЖурналистга кўра, очликни тўхтатишига соғлиги ёмонлашгани биринчи сабаб бўлса, иккинчиси сабаб оғир ҳолатда шифохонага ётқизилган қайинонасининг комага тушганидир.\nГарчи 19 кунлик очлик акцияси талаби қондирилмаган, яъни бу журналистга Ўзбекистон президенти билан учрашиш имкони берилмаган бўлса-да, Малоҳат Эшонқулова мақсадидан қайтмаслиги ва яна янги баёнот билан чиқишини айтмоқда.\nЎзбекистон Миллий телерадиокомпаниясининг "Ёшлар" телеканалида ишлаб келган журналистлар Саодат Омонова ва Малоҳат Эшонқуловалар ўтган йили декабр ойида телевидениедаги қонунбузарликларга чек қўйилишини талаб қилган эди.\nБу талаби ортидан ишдан бўшатилганидан сўнг эса ишга қайта тикланишини талаб қилиб судга мурожаат қилган, суд даъвни қондирмаганидан сўнг бундан арз қилиб, президент билан учрашувни талаб қилган журналистлар 27 июн куни очлик акциясини бошлаган эди.\nСаодат Омонова очликнинг 16 кунида соғлиги оғирлашгани боис мажбуран очликни тўхтатган эди.\nОчлик акцияси Ўзбекистон ҳукумати томонидан инобатга олинмаганига қарамай журналистлар ўз ҳақлари тикланиши йўлида курашни давом эттиришини айтмоқда.


23.04.2018 00:23 0 9784\nКўпинча болаларимизнинг компьютер ва телефонларда ўйин ўйнашидан хавотирга тушамиз. Бу зарарли, соғлиғи учун зиён-ку, деб ўйлаймиз. Бўлмаган гап! Компьютер ўйинлари мутлақо зарарсиз — агар меъёрини билсак, ҳаддан зиёд берилиб кетмасак, электрон ўйинларни ҳатто катталар ва болалар учун энг фойдали машғулотлар рўйхатига киритса ҳам бўлади. Негалигини қуйидагиларни ўқиб тушуниб оласиз деган умиддамиз.\nХилма-хил овқатлар танимизга ҳар хил таъсирини ўтказгани каби, турли жанрлардаги компьютер ўйинлари ҳам ўзига хос таъсир кучига эга.\nКомпьютер ўйинлари тарихидаги энг машҳур ўйинлардан бири — асли италиялик Марио исмли сувсознинг саргузаштларидир. Қаҳрамонлари чарчоқ нима билмасдан тинмай зинапоялардан кўтарилиб тушувчи, платформадан платформага сакраб тушиб мукофотларни йиғувчи бунга ўхшаш ўйинлар платформерлар дейилади. Айнан платформерларни ўйновчиларда енгил ҳаракатланиш, хотира ва стратегик режалаштириш кўникмалари кучаяди.\nТетрисга ўхшаш ўйинлар эса ёмон хотираларни унутиш, жароҳатлардан кейинги руҳий сиқилишларда, овқат ва наркотиклардан тийилишда ёрдам беради.\nРочестер университети тадқиқотчилари бир нарсани аниқлашди: биринчи шахс номидан ўйналадиган шутерлар (масалан, афсонавий Call Of Duty ўйини) нарса-буюмларнинг майда деталларини ва бир қарашда фарқлаш осон бўлмаган кулранг тусининг ҳам фарқли турларини ажратиш қобилиятини ривожлантиради. Бу нимага керак? Масалан, туманли об-ҳавода машина ҳайдаётганда.\nШутерлар бир пайтнинг ўзида жуда кўп иш бажарилганда диққатни жамлай олиш ва иш қобилиятини сақлаб қолишни ҳам таъминлайди. Геймерлар бир ишдан иккинчисига осон ўтиб кета оладилар. Аммо машғулотларни чўзиб юбориш ярамайди. Тадқиқотчилар ҳафтасига монитор қаршисида беш соатдан ортиқ ўтирмасликни тавсия этишади.\nКенг истеъмолчилар доираси учун мўлжалланган казуал ўйинлар (Bejeweled, пазллар ва ҳоказо) оддийлиги ва дўстона интерфейси билан ажралиб туради. Қоидалари мураккаб эмас, мабодо ўйинчи қийналиб қолса ўйиннинг ўзи унга нима қилиш кераклигини маслаҳат беради. Бу, масалан, жамоат транспортида «йўлни қисқартириш» учун энг яхши ўйин. Аммо берилиб кетманг — бекатингиздан ўтиб кетишингиз мумкин!\nКазуал ўйинлар кунига 30 дақиқа ўйналса етарли — депрессия ва безовталикни анча аритади.\nЖамият 23/12, 11:41


Даннинг-Крюгер эффекти ақлли одамларга қандай халақит беради? – Ўзбекистон спорт курашлари ассоциацияси\nБош саҳифа/Янгиликлар/Даннинг-Крюгер эффекти ақлли одамларга қандай халақит беради?\nДаннинг-Крюгер эффекти ақлли одамларга қандай халақит беради?\nИшончимиз комилки, сиз бир неча бор бирор соҳада эксперт сифатида ўз номини илгари суришга уринган билимсиз одамларни учратгансиз. Психологлар бу хатти-ҳаракатни «Даннинг – Крюгер эффекти» деб номлашади.\nБундай эффект қадимги файласуфлар замонида инсониятга маълум эди. Бу уларнинг айтганларидан маълум бўлади. Масалан, бу ерда қадимги Хитой файласуфи Лао-сзининг ибораси келтирилган: «Биладиган киши гапирмайди, гапирадиган киши билмайди». Суқрот: «Мен ҳеч нарсани билмаслигимни биламан.»\nБу эффект нафақат ҳеч нарсани билмайдиганларга, балки биладиганларга ҳам тегишли, аммо улар етарлича баҳо бермаганликлари учун кўп ҳолларда сукут сақлашни афзал кўришади. Айниқса, бу муаммо деярли ҳамма жойда ва ҳатто ижтимоий тармоқларда ҳам фикр билдириладиган замонавий жамиятда долзарб бўлиб қолди.\nMuharrir\t2020-06-30T22:05:49+05:00\t30.06.2020|Янгиликлар|Изоҳлар йўқ


Ноинсофлар, 30 йиллик қолоқлик, бензин, нарх ва ҳокимларга муҳим топшириқ – Шавкат Мирзиёев нималар деди? - EFFECT.UZ\nНоинсофлар, 30 йиллик қолоқлик, бензин, нарх ва ҳокимларга муҳим топшириқ – Шавкат Мирзиёев нималар деди?\n. 00:42 | 17.12.2020\n16 декабрь куни Президент Шавкат Мирзиёев раислигида ўтказилган видеоселектор йиғилишида қишга тайёргарликда йўл қўйилган камчиликларни ҳал этиш масалалари танқидий таҳлил қилинди.\nДавлат раҳбари ўз сўзини бошлар экан дастлаб, аҳолининг қишки мавсумда бошидан ўтказаётган қийинчиликларига эътибор қаратди. Оммавий аҳборот воситаларида кўтарилаётган мавзуларни инобатга олиб, яна бир бор ОАВ ходимларига миннатдорлик билдирилди.\n“Қиш мавсумига тайёргарликда йўл қўйилган камчиликларни ҳал этиш ва озиқ-овқат хавфсизлигини таъминлаш бўйича аниқ вазифаларни келишиб олишимиз керак. Халқ қабулхоналарига мурожаатлар сони бу йил ўтган йилгига нисбатан кўмир, газ ва электр таъминони бўйича кескин ошиб кетгани жойларда қиш мавсумига тайёргарлигимизда муаммолар борлигини кўрсатиб турибди. Электр, табиий ва суюлтирилган газ ҳамда иссиқлик таъминотида тез-тез узилишлар аҳолинининг ҳақли эътирозларига сабаб бўлмоқда.\nБензин нархининг ошгани аҳоли ўртасида жиддий муҳокамаларни келтириб чиқармоқда. Умуман олганда, ижтимоий тармоқларда аҳолининг энергия таъминоти бўйича муаммолари билан боғлиқ қарийб 2000 га яқин мақолалар ва видеороликлар орқали чиқишлари қайд этилган. Мен яна бир марта оммавий ахборот воситалари ходимларига, ижтимоий тармоқ вакилларига миннатдорлик билдирмоқчиман. Булар мана шундай муаммоларни бизга етқизяпти. Ошкоралик деганимиз, бир-биров билан мулоқот очиқлик натижаси мана шундан далолат. Жойлардаги раҳбарларнинг ишлари натижадорлигига ижтимоий тармоқларда аҳоли холис баҳо бермоқда. Бу ҳам адолатли баҳо.\nҚиш мавсумида тармоқлар ва ҳудудларда электр энергиясининг узлуксизлигини таъминлаш учун суткасига 10-12 млн кв соат қўшимча электр энергия ишлаб чиқишимиз зарур. Охирги уч йилда, мустақиллик йилларида амалга оширилмаган умумий қуввати 2280 мг/кв бўлган Тўрақўрғон, Тахиатошда иккитадан Навоий ва Тошкент иссиқлик станцияларида биттадан янги энергия блоклари ишга туширилди. Бу ҳам жуда катта маблағ, жуда катта ҳаракат, жуда катта натижа десак тўғри бўлади”, деди Мирзиёеев.\nШавкат Мирзиёев аҳоли сони икки бароварга ўсганини таъкидлаб, 3 йилда 30 йиллик қолоқлиқни бартараф этиб бўлмаслиги ҳақида гапирди.\n“Албатта, 30 йилда аҳоли сони икки бараварга ўсганини инобатга олсак, 3 йилда 30 йиллик қолоқликни бартараф этиб бўлмаслигини ҳамма билади. Бу йилги қишни ҳам инобатга олиб, жуда катта режалар қиляпмиз. Ҳозир бу йил қишни қандай ўтказамиз? деган ҳисобот бўлиши керак. Республика бўйича бир кунда ўртача 2142 та маҳалладаги 1 млн 432 минг хонадонда электрдан узилишлар кузатилган.\nУшбу узилишларга асосан электр энергиясига бўлган иқтисодиёт тармоқлар ва аҳоли талабининг кундан-кунга ошиб бориши, шунингдек, тақсимловчи тармоқларнининг 60 фоизи эскирганидан далолат. Қайси вилоят, туман, шаҳар ҳокими Республикадан маблағ ажратилишини кутиб ўтирмасдан ички имкониятлардан фойдаланиб, ушбу электр тармоқларини янгилаш бўйича бош қотирмоқда. Лекин бу саноқли…”, деди давлат раҳбари.\nШунингдек, Ўзбекистон президенти табиий манбалар жумладан заҳирадаги газни халққа етказиб беришда йўл қўйилаётган хато-камчиликларни таъкидлаб, тизимда ноинсофлар кўпайиб кетганини қайд этди.\n“Аҳоли ва тармоқларнинг табиий газ билан узлуксиз таъминлаш борасида қатор муаммоларни ҳал қилишимиз керак. Газ тизими билан боғлиқ муаммолар бугун юзага келмаяпти. Балки 30 йилдан бери бизни қийнаб келаётганини барчамиз биламиз. Лекин буни баҳона қилишга ҳеч кимнинг ҳаққи йўқ.\nГаз нуқтаи назаридан счётчик йўқлигидан шундай бўляпти, агар счётчикларни жойига қўйсак биз ўзимизни газимиз ўзимизга бемалол етади. Агар ўғрилик бўлмаса ҳаммаси яхши бўлади. Фақат ноинсофлар кўп.\n20 санадан 10 санагача ҳар бир вилоят ҳокимлари маҳалла раислари билан бирга янги тизимга ўтамиз. Эрталаб 8 дан 09:30 гача ва кечқурун соат 20:00дан 09:30 гача вилоят ҳокими ҳамма маҳалла раислари билан селекторда гаплашиши керак. Ҳисоботини олади. Суюлтирилган газ, кўмир ва нарх-наво. Мен бугун топшириқ бераман 5 минг тонна қўшимча шакар ва 5 минг тонна шоли, 2 минг тонна ўсимлик ёғи Республика бўйича арзон нархларда етказилиб берилади”, деди Президент.\nБундан ташқари, президент мамлакат заҳираларси Халқни боқишга етишини қайд этиб, иқлим ўзгараётгани бизга янгилик бўлганини очиқлади.\n“Ҳаммасини заҳираларимиздан оламиз. Бизда заҳирамиз, бор Худога шукр, қишдан чиқиб кетишга етади. Биз бундай совуқларга ўрганмаганмиз, лекин ҳаёт бу йил бизга шундай сабоғ олиб келдики, ҳей кўзингни оч мўмин-мусулмон энди об-ҳаво ўзгаряпти. Ноябр ва декабр ойларида бизда ҳеч қачон бундай совуқ бўлмаган. Иқлим ўзгаришга тайёр бўлишимиз керак. Ҳамма нарсамиз бор, Халқимизга шуни эсон-омон етказиб берсак, масала бўлмайди. Ҳамма туман ҳокимларига, вилоят ҳокимларига, сектор раҳбарларига баҳо бўлади”, деган Президент.\nДавлат раҳбари газ экспортини қисқартириб, аввало аҳоли эҳтиёжларини қондириш юзасидан кўрсатма берди. Бунинг ҳисобига кунига 7-8 миллион куб метр табиий газ қўшимча равишда ҳудудларга йўналтирилади. Шунингдек, аҳоли эҳтиёжини қоплаш учун яна 217 минг тонна суюлтирилган газ етказиб бериш вазифаси қўйилди. Самарасиз ишлаётган 25 та конни инвесторларга “риск-сервис контракт” шартлари асосида бериб, табиий газ ишлаб чиқаришни кўпайтириш мумкинлиги айтилди.\nИИВ ЙҲХББ автомототранспортларнинг кундузи чироқ ёқиб юриши бўйича янги таклиф тайёрламоқда\nEffect.uz ходимлари Тошкентга чақирилди


Россиянинг Ўзбекистон ва Афғонистон ўртасидаги ҳамкорликка алоқаси\n29 Iyul 22:27 / Published in Ўзбекистон янгиликлари\nЎзбекистон ва Афғонистон ўртасидаги ҳамкорлик: Россиянинг муносабати\nШавкат Мирзиёев ҳокимиятга келганидан кейин Ўзбекистон Марказий Осиёда етакчи ролини ўз зиммасига олди.\nУнинг ҳукмронлиги даврида минтақа мамлакатлари ўртасидаги ташқи алоқалар яхшилана бошлади. Собиқ иттифоқ республикаларидан ташқари, Тошкент бошқа қўшни Афғонистон билан ҳам алоқалар ўрнатган.\nТрансафғонистон темир йули — бу Ўзбекистондан экспортни тўғридан-тўғри океанга етказиб бериш имконини берадиган икки мамлакатнинг энг йирик қўшма лойиҳасидир. Москва бинони амалга ошириш режалари амалга ошмаслигини истайди.\nТошкент Афғонистон билан ҳамкорлик Ўзбекистоннинг жаҳон ҳамжамиятидаги мавқеини мустаҳкамлашига умид қилади. Кобул учун бу ишончли ва ўз сўзида тура олиш қобилиятини намойиш этиш учун имкониятдир, Тошкент учун экспортни янада қулай транспорт воситаси билан бойитиш имконияти.\nЎзбекистон Афғонистондаги можаро мамлакат чегараларидан ташқарига чиқмаслиги керак ва уни ҳал қилиш учун ташқи ҳарбий аралашувни қабул қилмайди деган фикрда. Шунингдек, у можарони музокара столида ҳал қилиш кераклигини айтди.\nРоссия ҳам Толибон (Россия Федерациясида тақиқланган ташкилот) раҳбарлари билан музокаралар олиб бормоқда. Ғарб сиёсий таҳлилчиларига кўра, Москванинг Толибон (Россия Федерациясида тақиқланган ташкилот) билан музокаралари дунё терроризми ва гиёҳванд моддалар билан боғлиқ бўлиши мумкин.\nTagged under: АФҒОНИСТОН, БУЗИЛИШ, КРЕМЛ, лидер, МАРКАЗИЙ ОСИЁ, ПУТИН, РОССИЯ, ЎЗБЕКИСТОН, ЧЕГАРА\nУч нафар ўзбек алломалари вафотидан кейин орден билан мукофотланди


Тошкент, Узбекистан (UzDaily.uz) – Ўзбекистон Республикаси ташқи қарзининг умумий ҳажми 2018 йил бошидан 9,5%га ёки 1,5 млрд. долларга ошган ҳолда 2019 йил 1 январь ҳолатига 17,3 млрд. долларни ташкил қилди. Бу Ўзбекистон Марказий банкининг Ўзбекистон Республикасининг тўлов баланси, халқаро инвестицион позицияси ва ташқи қарзи тўғрисидаги маълумотларида акс этган.\nҚайд этилишича, умумий ташқи қарз таҳлили шуни кўрсатдики, 2012-2015 йиллар давомида қарздорликнинг ўсиши ҳам давлат ҳам хусусий секторларда кузатилган. Аммо, 2016 йилдан бошлаб, хусусий сектор тамонидан қарзларнинг сўндирилиши уларнинг жалб қилинишидан устунлик қилган, ва баҳолашларга кўра бу динамика 2019 йил охирига қадар давом этади.


3G, 4G ёки Wi-Fi’дан қайси бири аккумуляторни тезроқ тугатади? | Mobinfo.uz\n3G, 4G ёки Wi-Fi’дан қайси бири аккумуляторни тезроқ тугатади?\nЯқинда Россиянинг itblog21.ru интернет нашри мутахассислари ўтказган тестлар давомида ана шу саволнинг жавоби топилди. Бунинг учун экспертлар Asus Nexus 7 LTE планшетида 3G ва 4G, шунингдек, Wi-Fi тармоғи орқали ушбу стандартлар орқали мобиль интернетдан навбати билан фойдаланиб кўришди. Натижаларга кўра, YouTube видеороликлар кўришда қуйидаги натижалар олинди:\nКўриниб турибдики, 4G стандартидаги мобиль интернет батарея қувватини энг тез тугатади. Кейинги поғонада эса 3G тармоғи. Wi-Fiдан фойдаланганда эса батарея қуввати кўпроққа чидайди.\nШунингдек, экспертлар, смартфон аккумуляторининг қуввати тез сарф бўлишида қурилма чипининг тури (Snapgragon, Mediatek), аккумулятор қуввати, 3G, 4G, Wi-Fi тармоқларидаги сигналнинг стабиллиги каби омиллар ҳам катта роль ўйнашини қайд этиб ўтишган.\nОлдинроқ, 5G-тармоғида маълумотлар узатиш смартфон аккумулятори қувватини бир неча дақиқада бутунлай тугатиши мумкинлиги ҳақида ёзган эдик.\nМана бу ердан эса қайси ишлаб чиқарувчининг смартфонлари интернетда тезроқ ишлаши ҳақида билиб олиш мумкин!\nТоп-10 смартфонов с самым быстрым доступом к интернету\nПочитать на выходных: преимущества и недостатки технологии VoLTE\n3G vs 4G (инфографика)\nЗапись опубликована 15.08.2020 автором admin в рубрике Обзоры с метками 3G, 4G ёки Wi-Fi, солиштириш.\n← Чем сеть 4G лучше 3G (видео) OnePlus 8 Pro йилнинг энг яхши смартфони деб топилди →


ДХХ ходими бўлишни орзу қиларди, гўёки бунга эришди ҳам, фақат...\nКитоб туманида яшовчи 24 ёшли Фурқат (исмлар ўзгартирилган) ёшлигида хавфсизлик хизмати ходими бўлишни орзу қиларди. Мактабни тугатиб, олийгоҳга ҳужжат топширди, бироқ ўқишга киролмади. Янада пухта тайёрланиб, мақсадига эришиш учун қатъий ҳаракат қилиш ўрнига эгри йўлдан юришни маъқул кўрди.\nҲарбий кийим ва сохта гувоҳнома тайёрлатиб, ўзини ДХХ ходими сифатида ҳис қила бошлайди. Дастлаб Шаҳрисабз шаҳрида уй ижарага олиб, хонадон эгасига ДХХда ишлашини айтади. Табиийки, уй эгалари унга ишонади. Фурқат уларга акасининг Ўзбекистон ва Қозоғистон Республикалари чегарасини қўриқлаш вақтида отишмада яралангани, шунинг учун отаси ундан пул сўрагани ҳақида айтади. Сўнг “Маош келгунича” деб хонадон бекасидан 1000 доллар олади. Аслида йўқ маош келмайди, демакки, пул ҳам эгасига қайтмайди.\nШундан кейин у Шаҳрисабз шаҳри, Китоб ва Нишон туманларида ҳам ҳар хил фириблар билан фуқароларни чув туширишда давом этади.\nБузоқнинг югургани сомонхонагача, деганларидек, унинг ҳаракатлари узоқ давом этмайди, қўлга олиниб, маҳкамага тортилади.\nЖиноят ишлари бўйича Шаҳрисабз шаҳар суди раиси Лазиза Расуловага таяниб шаҳар ҳокимлиги ахборот хизматининг хабар беришича, судда мазкур ҳолат кўриб чиқилиб, жабрланувчиларга етказилган зарар қопланмагани инобатга олинган ва Фурқатга нисбатан 7 йил озодликдан маҳрум қилиш жазоси тайинланган.


Мақсад: юрт ободлиги ва халқ соғлиги – Сурхон тонги\nБош саҳифа / Жамият / Мақсад: юрт ободлиги ва халқ соғлиги\nМақсад: юрт ободлиги ва халқ соғлиги\nОктябр 4, 2019\tЖамият Изоҳ қолдириш 420 Кўрилди\nИкки йилдирки Президентимиз ташаббуси билан бошланган халқ билан ҳамнафас бўлиш ўзининг ажойиб самарасини бермоқда. Энг муҳими, халқ билан давлатни янада жипслаштирувчи асосий восита бўлиб хизмат қилмоқда.\nХалқ билан мулоқот туфайли юзлаб муаммолар ижобий ечим топаётганлигига етти ёшдан етмиш ёшгача бўлган фуқаролар гувоҳ бўлиб туришибди.\nВилоят ҳокими Тўра Боболов навбатдаги сайёр қабулни Шўрчи тумани “Озод” МФЙда ўтказди. Қабул жараёнида вилоят, туман ҳокимлари ўринбосарлари, бошқармалар, мутасадди идора ва ташкилотлар, ҳуқуқни муҳофаза қилиш органлари, ОАВ ходимлари иштирок этишди.\nСайёр қабулда аҳоли томонидан асосан йўл, соғлиқни сақлаш масалалари бўйича 117 та мурожаат тушган бўлса, шундан 65 таси жойида ҳал этилди. Қолган мурожаатлар ечимини топиш бўйича муддат белгиланиб, тегишли ташкилотлар мутасаддиларига кўрсатма ва топшириқлар берилди.\nОлдинги Мукофот ва унвон муборак!\nКейинги ЎЗБЕКИСТОН РЕСПУБЛИКАСИ ПРЕЗИДЕНТИНИНГ ФАРМОНИ\nМай 15, 2018\t4,917\nИш излаганга имконият…\nЭнг яхши кўргазма соҳиби\nОдамлар кўнглига йўл топайлик


Назарбоев Упанишаддан иқтибос келтирди\nҚозоғистон президенти Нурсултон Назарбоев Остонада бўлиб ўтаётган жаҳон ва анъанавий динлар етакчиларининг бешинчи съездидаги чиқишида барча динларнинг умумий жиҳатларини топишга ҳаракат қилиб, жараёнда ҳинд диний китоблари мажмуаси бўлмиш Упанишаддан иқтибос келтирди.\nУ барча динлар босиқликка, бағрикенгликка, куч ишлатмаслик ва муросага чақиришини таъкидлаб ўтди:\n“Инсонни ўлдириш инсониятни ўлдириш билан баробардир, дейилади муқаддас Қуръонда. Янги Аҳдда ҳам шундай чақириқлар бор. Қадимги ҳинд Упанишадлари ҳам инсонларни ўз хатти-ҳаракатлари учун жавобгарликка чақиради. Ўт узиб олинганда бутун дунё сапчиб тушади, дейилади унда. Ҳақиқий иймон инсонларни муҳаббатга, ҳамдардликка ва эзгуликка ундайди”, – таъкидлаб ўтди мамлакат етакчиси.


Президент Шавкат Мирзиёев Тўрақўрғон туманидаги Ахсикент археологик ёдгорлик мажмуасини бориб кўрди. Бу ҳақда Президент матбуот хизмати хабар берди.\nАхсикент эрамиздан аввалги III асрда ташкил топган бўлиб, қадимги Фарғона давлатининг пойтахти, Буюк ипак йўлининг асосий шаҳарларидан бири бўлган. Тарихий манбаларда, хусусан, «Бобурнома»да бу кентнинг алоҳида аҳамияти ҳақида кўп ёзилган. Қадимдан бу ерда ер ости сув иншооти бўлгани боис мудофаа учун қулай саналган.\nШаҳар Арк, ички ва ташқи шаҳардан иборат бўлган. Бу ерда ўз даврида шишасозлик, кулолчилик, темирчилик, қуролсозлик каби ҳунармандлик турлари ривожланган. 1620 йилга келиб зилзила оқибатида улкан шаҳар вайрон бўлган.\nПрезидент топшириғига мувофиқ 2017 йилда Ахсикент тарихий ёдгорлигини асраб-авайлаш ва тадқиқ этиш, унинг ҳаққоний тарихини яратиш бўйича улкан ишлар бошланди. «Ахсикент» археология мероси объектини муҳофаза қилиш ва тадқиқ этиш дирекцияси» давлат унитар корхонаси ташкил этилди.\nПрезидентга Ахсикент мажмуа бош режаси, унинг тадқиқот олиб борилган объектлари, ҳудудда барпо этиладиган туристик мажмуа лойиҳаси ҳақида маълумот берилди.\nДавлат раҳбари Ахсикент тарихини илмий асосланган ҳолда чуқур ўрганиш, аждодларимизнинг асл ўтмиши ҳақида маълумотларни тўплаш ва ёш авлодга сингдириш бўйича тизимли ишларни олиб бориш кераклигини таъкидлади.


Ўзбекистонда зилзилалардан огоҳлантирувчи станциялар тармоғи яратилади\n14:07 / 03.12.2015\n2015 йилнинг охирига қадар Ўзбекистонда зилзилаларнинг олдиндан хабар бериш тезкорлигини ошириш мақсадида кучли ер ости силкинишлари станциялар тармоғи яратилади. Бу ҳақда ЎзР ФА Сейсмология институти директори Сабриддин Хусомиддинов маълумот берди.\nУнинг таъкидлашича, янги тармоқ Сейсмология институти ва Фавқулодда вазиятлар вазирлиги билан ҳамкорликда ташкил этилмоқда. Унинг тўлақонли ишга туширилиши ФВВнинг ҳудудий бошқармаларига силкиниш юз бериши билан унинг интенсивлигини баллар тизимида аниқлаб бериш ва бир неча дақиқа ичида силкинишнинг ҳудудлар бўйича таъсир қамровини белгилаш имконини беради.\n“Шунингдек, институт базасида сейсмик хавф-хатарни автоматлаштирилган рақамли тизими яратилган, - унинг сўзларини келтиради “Даракчи” нашри. – Шу тариқа мамлакатимиздаги барча сейсмик станциялар тармоғи кенгайтирилиб, барча аналогли сатнциялар рақамли ишлаш тизимига ўтади. Бу эса энг кичик магнитудали силкинишларни ҳам аниқлаштириш имконини беради”.


Дунё ОАВларидан: “дипломатик” қисқичбақалардан Мирзиёев ислоҳотларигача – mulkdor.com\nДунё ОАВларидан: “дипломатик” қисқичбақалардан Мирзиёев ислоҳотларигача\nNovember 7 2017, 10:11 ДунёЖамиятСиёсатЎзбекистонХабарлар\nАҚШ Президенти Дональд Трамп Осиё-Тинч океани минтақаси бўйлаб сафари доирасида 7 ноябрь куннинг иккинчи ярмида Жанубий Кореяга келди, дея ёзади Франциянинг Le Monde газетаси.\nХабарларга кўра, Сеулда Трамп ўтказадиган музокаралардаги мавзулардан бири Пхеньяннинг ядровий дастури бўлади. Ғарб ОАВнинг ёзишича, Сеул юқори лавозимли меҳмонга “дипломатик ташаббуслар билан қисқичбақа” тайёрлаб қўйган. Қисқичбақалар Жанубий Корея ва Япония ўртасида тортишувларга сабаб бўлаётган – корейслар Токто деб атайдиган, японлар Такэсима дейдиган орол соҳилларидан тутилган. Шунингдек, Америка етакчисининг дастурхонига 360 йил муқаддам тайёрланган соя қайласи тортилади.\nКаталония собиқ раҳбари ўз хукуматининг собиқ аъзолари Испания хукумати томонидан шавқатсизларча суд жараёнларига тортилаётганини маълум қилди.\nБуюк Британия The Guardian газетаси учун ёзилган мақолада Карлес Пучдемон ўзи ва 13 нафар ҳамкасби исён кўтаришда айбланаётганидан ғазабини билдирди. Бу айблар учун Испания Жиноят кодекси бўйича худди терроризм ва қотиллик сингари 30 йил қамоқ жазоси берилади. Каталония собиқ раҳбари ҳамкасбларига нисбатан “адолатли ва мустақил” тергов олиб борилишига шубҳа қилишини таъкидлади ва Католония инқирози сиёсий йўллар билан ҳал этилишига чақирди. “Испания давлати терроризмга қарши кураш йилларида кўп марта айтилган – зўравонликларга чек қўйишга риоя этиши керак. Биз, Католония мустақиллиги тарафдорлари, ҳеч қачон зўравонликларга бормадик“.\n«Саудия Арабистони ва Эрон бир-бирига қарши урушга тайёрланмоқдами? Эр-Рияд ва Теҳрон Яқин Шарқ устидан назорат ўрнатиш учун курашда душманликнинг энг юқори чўққисига чиқди, шу билан бутун дунёни шу саволни беришга мажбур қилмоқда», дея ёзди Newsweek.\nЯкшанба куни Саудия Арабистони рактага қарши мудофаа кучлари Теҳрон томонидан қўллаб-қувватланадиганЯмандаги хусит исёнкорлари томонидан Саудия пойтахтига отилган ракетани ушлади. Эр-Рияд ракета отилиши Теҳрон томонидан уюштирилган тажавуз эканини айтди ва бу ҳарбий ҳаракат сифатида баҳоланишидан огоҳлантирди, дея таъкидланади нашрда. “Бу давлатлар ўртасида кескинлик можаросиюзага келиши мумкин”, дея ёзди Newsweek, бироқ «Саудия Арабистонида ички курашдан чалғитиш мақсадида можаро таҳдиди келиб чиқиши мумкин, чунки меросхўр шаҳзода Муҳаммад бен Салман ўзининг сиёсий рақибларни коррупцияга қарши кураш доирасида четлаштирмоқда» қўшимча қилди нашр.\n«Mining Weekly» “Қозоғистон ва Қирғизистон ўртасидаги дипломатик ҳамда савдо баҳсларининг йиғилиб қолиши улардан олисда, Лондон ва Россияда жойлашган компанияларга ҳам зарар келтириши”ни ёзаяпти. “Икки мамлакат ўртасидаги чегарада юклар тўхтаб қолаяпти ва аралашиш ҳамда қўшниларни яраштиришлари учун учинчи томонларга босим ўтказиш кучаймоқда”.\nAisa Times фикрига кўра, Ўзбекистоннинг янги президенти Шавкат Мирзиёевнинг ислоҳотлари “жумладан валютанинг эркинлаштирилиши, чет эллик инвесторларга янгича муносабат, Бутунжаҳон банки билан ҳамкорликка эътибор қаратилиши, қурилишга рухсатномаларнинг тезроқ берилиши, ягона энергетика тизимини тиклаш кабилар Марказий Осиёдаги иқтисодий ва савдо вазиятини яхшилашга олиб келади”.\nДунёJanuary 29 2018, 05:01\nРуминияда уч кундан бери норозилик намойишлари ...\nБухарест. 2018, 12 август. Руминияда уч кундан ҳукумат истеъфосини талаб қилаётган кўп минг кишилик норозилик намойишлари давом этмоқда. Пойтахт Бухарестда 12 август куни ...\nДунёAugust 13 2018, 02:08\nТуркияда яна икки ўзбекистонлик вафот этди\n2019 йил 27 июнь куни Истанбул шаҳрида (Туркия) 1993 йил 22 майда туғилган Ўзбекистон фуқароси Акмал Равшанович Мамиржанов вафот этган. Бу ҳақда Ташқи ишлар ...\nДунёJuly 4 2019, 03:07


30 июн 2022, Тошкент вақти: 02:22\nРасм оригинали ва копияси\nЖиноят ишлари бўйича Яккасарой тумани суди Ўзбекистон давлат санъат музейи бош муҳофизи Мирфайз Усмоновни 9 йилу 3 ойга озодликдан маҳрум қилди. Музей бош мухофизи қамалишидан олдин Ўзбекистон Давлат санъат музейи ҳазинасидаги ўнга яқин картина ўғирланиб¸ ўрнига қалбаки нусхалари қўйилганига оид жиноят иши доирасидаги тергов давом этаëтгани ҳақида Озодлик мақола эълон қилган эди.\nТошкент шаҳар прокуратураси вакили Темур Нормуҳаммедовнинг Ўзбекистон расмий матбуотига билдиришича, музей мансабдори 1999 йилдан 2014 йилга қадар музейнинг кўплаб нодир асарларини сотиб юбориб, давлатга жуда ката миқдорда зарар келтирган.\nБош муҳофиз Мирфайз Усмонов музейнинг бошқа ходими – реставратор Абдураҳмон Мурановга картиналарнинг қалбаки нусхасини чиздириб, оригинал нусхани сотиб юборган. Шу тариқа Александр Николаевнинг “Рисунок мальчика”, “Девушка с фруктами”, Оганес Татевосьяннинг “Чайхана”, “Бухара”, “Море”, Николай Караханнинг “Девушки у хауза”, Рихард-Карл Зоммернинг “Мост через горную реку”, “Шашличная” картиналари пулланган.\nШунингдек, Усмонов музейнинг экспонатларни таъмирлаш лабораторияси мудири Бахтиёр Ботиров билан тил бириктириб, европалик рассомларнинг 25га яқин асарини ҳам сотиб юборган.\nҚайд этилишича, суд Ботиров ва Мурановга ҳам 8 йил озодликдан маҳрум этиш жазосини берган.\nМузей бош муҳофизи қамалишидан олдин, шу йилнинг май ойида, Озодлик Ўзбекистон Давлат санъат музейи ҳазинасидаги ўнга яқин картина ўғирланиб¸ ўрнига қалбаки нусхалари қўйилганига оид жиноят иши доирасидаги тергов давом этаëтгани ҳақида хабар қилган эди.\nМақолада Озодликнинг Тошкентдаги манбалари "Давлат музейидаги расмлар қалбакисига алмаштирилган" деган иддаони саслантирган эди.\nЖорий йилнинг 5 май куни Озодликка бир ҳужжат ва сифати унчалик яхши бўлмаган фотосуратлар илова қилинган мактуб келиб тушди.\nБу мактубда Ўзбекистон давлат музейидан ўғирланган 7 дурдона асарнинг асл нусхаси қайтарилгани иддао қилинган эди. Бу иддаолар орадан олти ой ўтиб судда тасдиғини топди.\nОзодлик тасарруфидаги ҳужжатда Оганес Татевосьяннинг – “Бухара” (Дорога на Ургут), “На рыбалке” ва Николай Караханнинг “Чойхона” асари. Шунингдек, Зоммернинг - “Девушки у хауза”, “Шашлычная” ва “Мост через реку” асари. Рассом Александр Николаевнинг – “Девушка с фруктами” ва бошқа асарлари алмаштириб қўйилгани айтилган эди.\nБу таниқли мўйқалам усталарининг асарлари муқаддам Давлат санъат музейи экспонати бўлган. Ҳозир ўз қадрдон музейига қайтарилган бу картиналар жиноятнинг ашëвий далили сифатида малакаланиб тургани ҳам Озодликдаги мақолада келтирилган эди.\nМақолада шунингдек шу вақтгача айни номда Ўзбекистон давлат музейида турган асарлар қалбаки бўлгани, уларнинг асл нусхалари ғойиб бўлишига президент қизи Гулнора Каримованинг алоқадорлиги иддао қилинган эди.\nОзодлик тасарруфидаги ҳужжатлардан бирида “Гулнора Каримованинг буйруғи билан унинг одамлари музей хазинасидаги умумхалқ бойлиги бўлган дурдона асарларни бемалол ҳеч қандай тўсиқларсиз олиб чиқишган. Пировардида бу асарлар Гугуша нигоҳини севинтирсин дея¸ унинг чет элдаги саройлари деворларига илиб қўйилган”, дейилган эди.\nМузейдаги тафтишда камомад аниқланди\nЎзбекистон Давлат санъат музейида ўтган тафтиш мобайнида камомад аниқлангани хабарини ҳам ўз вақтида Озодлик эълон қилинган эди.\nЎзбекистон Давлат санъат музейи Озодлик манбалари музейдаги асл асарлар ўғирланиб, ўрнига сохтаси қўйилгани суриштирув жараёнида аниқланганлигини айтишган эди.\nЎзбекистон Маданият ва спорт вазирлигидаги Озодлик манбасининг айтишича¸ 42 экспертдан иборат ва ўта замонавий ускуналар билан қуролланган ишчи гурух барча экспонатларни инвентаризация қилиш бўйича музейда бир неча ой давомида иш олиб борган.\nЎзбекистон Маданият ва спорт ишлари вазирлигидаги Озодлик манбаси иддаосига кўра¸ музей ҳазинасида сақланган Татевосьян Оганес Карапетович (1889-1974)¸ Карахан Николай Григорьевич (1900-1970)¸ Рихард-Карл Карлович Зоммер (1866-1939), Александр Васильевич Николаев (Усто Мумин) (1897-1957) каби рассомларнинг “Туркистон авангарди” услубида яратган ўнга яқин асари музейдан ўғирланиб, ўрнига қалбаки нусхалари қўйилган.\nЎзбекистон Маданият ва спорт ишлари вазирлигидаги Озодлик манбасининг айтишича¸ шу кунларда асарларнинг оригиналлари музейга қайтарилгани ва бу картиналарнинг қалбакиси билан алмаштириб қўйишда гумон қилинган музей ходимлари сўроқ қилинаëтганлигини билдирган эди.\nЭксперт: Қалбаки нусхалар "ўта уқувсизларча чизилган"\nОзодлик тасарруфида музейда қалбакисига алмаштирилган етти нодир асарнинг репродукцияси бор. Шу билан бирга бу оригинал картиналарнинг қалбаки нусхалари фотосуратлари ҳам Озодликда мавжуд.\nБу репродукциялар билан танишган рассом ва тасвирий санъат эксперти¸ ҳозир АҚШда истиқомат қилаётган ўзбекистонлик Сергей Игнатьев уларнинг сифати ëмонлиги боис хулоса бериш қийинлигини билдирди.\nИгнатьев ўз тасарруфидаги айнан ўша 7 асарнинг сифатли репродукциясини таҳлил қилиб¸ бу асарларнинг бадиий ва тижорий қиммати юксаклиги, шу боис ўғрилар нишонида қолганини айтди.\nЎғирлик изи Гулнора Каримовага бориб тақалдими?\nЎзбекистон давлат музейидаги талон-тарожликлар ҳақида Озодлик радиоси бир йилдан бери ўз суриштирувини олиб бормоқда.\nЎтган йили Ўзбекистон президентининг тўнғич қизига оид уйни ишғол қилган ўзбек фаоли Сафар Бекжон бу уйда Ўзбекистон музейлари фондига оидлиги тахмин қилинган 60та ўзбек тасвирий санъати дурдонаси борлигини билдирган эди.\nБу суриштирувлар давомида Ўзбекистон Давлат санъат музейига оид бир нечта асарнинг Ўзбекистон президентининг тўнғич қизи Гулнора Каримованинг Женевадаги вилласида экани аниқланди.\nБу уйни ишғол қилган ўзбек фаоли Сафар Бекжон эълон қилган картиналар фотосуратларини кўрган санъатшунослар бу картиналар орасида 1964 йили оламдан ўтган Виктор Уфимцев мўйқаламига оид учта рангтасвир асари борлигини аниқлашган эди.\nОзодлик суҳбатлашган асли ўзбекистонлик рассом Сергей Игнатьев, ўзидаги маълумотларга асосланиб, бу асарларнинг музей фондларидан ўғирланган бўлиши мумкинлигини иддао қилган.\nГулнора Каримованинг Женевадаги уйидан чиққан Уфимцевнинг 3 дона асари Ўзбекистон давлат музейидан ўғирланганми ëки йўқми, деган савол ҳали ўз жавобини топмади.\nАммо, Ўзбекистон Маданият ва спорт вазирлигидаги Озодлик манбасининг айтишича¸ музейнинг тасвирий графика бўлимини инвентаризация қилиш жараёнида Уфимцевнинг 6 та асари сохта экани аниқланган.\n"Тафтиш жараёни шаффоф эмас"\nОзодлик билан суҳбатда Игнатьев тасвирий саънат дурдоналарининг ўғирланишига кўпчиликнинг қули борлини тахмин қилади.\n- Ҳозирча ўғирлик юзасидан тергов олиб бораëтган мутасаддилар жараëннинг шаффофлигидан манфаатдор эмасдай туюлмоқда. Улар ҳозир Гулнора Каримованинг чўкиб қолганидан фойдаланиб миллий бойлигимизнинг талон-тарож бўлишига алоқадор бошқа одамларни яширишга уринишмоқда¸ - дейди рассом Сергей Игнатьев.\nОзодлик ўз суриштируви мобайнида Ўзбекистон Маданият ва спорт ишлари вазирлигида ишлаган ва тасвирий санъат учун учун маъсул бўлган собиқ мулозимга ҳам мурожаат қилди.\nЎз исми эълон қилишини истамаган бу арбоб Озодлик билан ёзишмада музейларга оид санъат асарларининг мулозимлар тарафидан талон-тарож қилиниши схемаси тафсилотларини очиқлади.\n“Она ўйлари” асарини ҳам ўғирлашга уринишган"\nЎз иддаосини facebook тармоғи орқали Озодликка йўллаган бу собиқ мулозим Ўзбекистон Давлат санъат музейидаги энг машҳур асар бўлган “Она ўйлари” асари ҳам махсус схема асосида мамлакатдан олиб чиқиб кетиб, сотиб юборилишига бир баҳя қолган:\n"Москвада раҳматлик Раҳим Аҳмедовнинг катта шахсий кўргазмаси ташкил этилган, унга Ўзбекистон музейларидан ҳам бир қанча шоҳ асарларни зўравонлик билан Опанинг номидан олиб боришган (Опа дейилганида Гулнора Каримова назарда тутилган - Таҳр.). Хусусан, бутун дунëга машҳур булган "Она ўйлари” асарини ҳам Москвада хусусий коллекционерларга сотишга келишилган. Ўзбекистон ДСМнинг бебаҳо дурдонаси булган бу асарни 58 минг (АҚШ доллари)га сотиб олишга Э. (Исми сир сақланмоқда - Таҳр.) билан келишишган. Э. Раҳим акани бу асаридан Москванинг ўзида копия ишлаб беришга кўндирган. Бироқ кўргазма залининг бошлиғи бундан хабар топгач, қаттиқ жанжал рўй берган. Москвадаги кўргазмага асосий, музей фондидан олинган ишларни зудлик билан Тошкентга қайтариб жўнатишган. Олинган аванс эвазига рўйхатда бўлмаган ишларни бериб қутулишган.Тансиқбоев ва Уфимцев асарлари кўргазмалари ҳам шу каби хуфëна ва Опа топшириқ берди, деган темпларда ўтказиб келинган", деб ёзган собиқ мулозим бундай ҳолатлар камида бир марта Интерпол тафтишига мавзу бўлганини ҳам қўшимча қилди:\n"Бундай схемада ташкил қилинган бир-икки кўргазмаларга Ўзбекистоннинг давлат музейларидан олиб чиқиб кетилган баъзи шедеврлар билан боғлиқ кўнгилбузар ЧП лар туфайли Вазир Рустам Қурбонов ишдан кетган, дейишади.(Маданият ва спорт ишлари собиқ вазири назарда тутилган - Таҳр.) музейидан олинди, дея гумон қилиниб текширилган эди", деб ёзди Ўзбекистон Маданият ва спорт ишлари вазирлигида ишлаган ва соҳа учун маъсул бўлган собиқ мулозим.\nМулозим иддаосига кўра, айнан бу схема асосида Ангрендаги Уфимцев галереясидан Кашина, Тансиқбоев, Лабас, Аҳмаров асарлари сирли тарзда ғойиб бўлган.\nОзодлик мухбири Ўзбекистон Маданият ва спорт ишлари вазирлигига қўнғироқ қилиб, мамлакат музейларидаги ўғирлик ва камомадлар борасида сўраган изоҳига жавоб олмади.\nЖавобсиз саволлар ëки ўғри фақат бир кишими?\nОзодликка келиб тушган мактуб ва унга илова қилинган фотосуратлар билан танишган рассом Сергей Игнатьев мактубинг аноним муаллифларига бир нечта савол ҳозирлади.\nСергей Игнатьевнинг бу жавобсиз саволларини тингловчилар диққатига ҳам ҳавола қилишга қарор қилдик:\n"Биринчи галда бу расмлар қандай қилиб чет элга чиқиб кетган, қайси қарор ва ҳужжат асосида бу расмлар чегарани хатлаган, картиналарнинг оригинали ўрнига музей фондида копия деб айтишга ҳам тил айланмайдиган ва арзимас савиядаги жўн чапламалар туриши билан боғлиқ факт бу жиноятнинг музей маъмурияти билан жиноий келишув асосида бўлганига ишоратдир.\nНусхаларнинг нопрофессионаллар тарафидан ўта малакасиз тарзда чизилиши фактидан келиб чиқиб¸ бу жиноят музей ходимлари иштирокида бўлган, дея олсак¸ навбатдаги саволлар келиб чиқади:\n1) Бу расмлар айнан қайси музейга оид бўлган?\n2) Оригинал картиналарнинг қалбакисига алмаштириб қўйилганидан ким хабардор бўлган?\n3) Музей ходимлари ҳамда Ўзбекистон Маданият ва спорт ишлари вазирлиги мулозимларининг бу жиноятга алоқаси қанчалик ўрганилди?\n4) Бу картиналарни чет элга олиб чиқиш учун Ўзбекистон Маданият ва спорт ишлари вазирлиги изн берганми?\n5) Бу картиналарнинг оригинали айнан қаердан топилди? Гулноранинг уйиданми? Агар шундай бўлса, қайси уйидан ва қачон?\n6) Расмларни ким Ўзбекистонга ким қайтарди? Ҳуқуқ тартибот идораларими ëки “яхши ниятли одамлар”ми?\n7) Ҳозир бу картиналар қаерда? Музейдами ëки ҳуқуқ-тартибот идорасидами?\n8) Ўзбекистон миллий бойлигини ўғирланиши юзасидан жиноий иш очилганми? Агар очилган бўлса¸ ким томонидан ва қачон очилган?\n9) Мактуб муаллифи картиналар ўғирланганига Гулнора Каримова алоқадор, деб ëзибди. Қайси асосга кўра бундай ҳулосага келинди?\n10) Бу айблов мактубида айбни фақат Гулнора Каримова зиммасига ағдариб¸ ҳақиқий картина ўғриларни ўзини кўздан пана қилишни мақсад қилмаганми?\n11) Менга маълум бўлишича¸ Алишер Навоий номли кутубхонадан нодир китоблар ўғирланган. Бу китоблар орасида Қуръони каримнинг ноëб нусхалари ва шарқ миниатюра усталари чизган расмлар билан безалган дурдона қўлëзмалар бор. Кутубхонадаги ўғирлик юзасидан жиноят иши очилганми?\n12) Энг муҳими¸ шу пайтгача Гулнора Каримова устидан жиноят иши очилмасдан унинг зиммасига айблар юкланмоқда. Гулнора Каримова атрофида шовқин-суронли айбловлар процессуал нормаларга зид тарзда ўтмоқда. Нега шундай? Каримовлар оиласи шу тариқа ўз ўрнига келмоқчи бўлган юқори лавозимли амалдорлар билан муроса йўлини изламоқдами?\nРассом Сергей Игнатьевнинг бу саволларига орадан олти ой ўтиб Ўзбекистон Давлат музейининг бир нечта ходими қамоққа олиниб судга тортилганидан кейин қисман жавоб топилгани айтилади.\nЎзбекистон музейлари – ноëб асарларнинг қўриқланмаган сандиғи\nЎзбекистон мустақил бўлганидан кейин мамлакат музейларида ўғирлик ва талон-тарож эпидемия каби тарқалгани эсланади.\nХива Ичан қалъа музейи бош муҳофизи Озод Каримов 1992 йилда музейда юз берган ўғирлик ҳануз очилмаганини айтади:\n- Ҳозир ҳам ўшанда ўғирланган экспонатлар Интерпол қидирувида долзарб бўлиб турибди¸ - дейди суҳбатдош.\n2001 йил охирида Ўзбекистон Давлат Санъат музейидан рус рассомларининг бешта машҳур асари ўмарилган эди.\nАйвазовскийга оид “Даштда кун ботиши”¸ Тропинин чизган “Оболенская портрети”¸ Брюлловнинг “Турк қизи”¸ Крамскойнинг ”Қизил дуррали қиз” ва Суриковнинг “Мерган қиз” асарлари ўғирлаб кетилган эди.\nКейинги икки-уч йилда Ўзбекистон Давлат Санъат музейидан итальян рассоми Томазо Солари чизган “Олма ушлаган Венера” ва машҳур рассом Беллони мўйқаламига мансуб “Чўмилаëтган аëл” асарларини ўғирлашга уриниш бўлган.\nЎзбекистон музейларидаги кўп асарларнинг оригиналлари пулланиб¸ ўрнига қўлбола нусхаларини қўйиш амалиëти ҳам урчигани айтилади.\n- Ўзбекистондаги Тасвирий санъат билим юртининг икки ўқитувчиси Давлат санъат музейдаги асарларни алмаштириб қўйиш мақсадида нусха ишлагани учун ўтган йили жиноий жавобгарликка тортилди¸ - дейди исми айтилишини истамаган яна бир санъатшунос Озодлик суҳбатда.


Қозоғистонда ҳарбий учоқ ҳалокатга учради, 4 киши ҳалок бўлди\n19 май 2022, Тошкент вақти: 18:03\nҚозоғистонда Ан-26 ҳарбий учоғи ҳалокатга учради.\nУчоқ бортида жами 6 киши бўлган, улардан тўрт нафари ҳалок бўлди, икки нафари оғир аҳволда касалхонага ётқизилди.\nҲалокат маҳаллий вақт билан 17.30ларда рўй берди. Учоқ Нур-Султон шаҳридан Олмаотага учиб келаётган бўлган.\nҚозоғистон Миллий Хавфсизлик қўмитасига кўра, Россияда ишлаб чиқарилган Ан-26 лайнери Қозоғистон Чегара қўшинларига тегишли бўлган.\nОлмаота яқинидаги аэропортга қўниш пайти учоқ ҳалкатга учраган.


Соч оқариши – мустаҳкам саломатлик кўрсаткичи - www.Voydod.net\nМаълум бўлишича, оқарган сочлар мустаҳкам саломатликкўрсаткичи экан. Фақат сочларнинг 30 ёшгачаоқариш ҳолати бундан мустасно.\nБу борада олибборилган тадқиқот давомида олимлар, агар организмдажиддий бузилишлар бўлмаса, унда сочлар 50-55 ёшларга оқаришини аниқлади. Демак, оқ сочлар пайдо бўлиши туфайли хафа бўлишга ўрин йўқ – бу организм тўғри ишлаётганининг белгиси ҳисобланади.\nШу ўринда,одамдаоқ сочларнинг пайдо бўлиши ҳужайра ичидаги муҳим антиоксидантлардан бири – глутатион моддасимиқдорининг кўплиги билан боғлиқ эканини қайд этиш лозим. Агар ушбу модда етишмовчилиги мавжуд бўлса, ундаорганизмдаги қариш жараёнлари тезлашади.\nУшбу маълумотдан келиб чиққан ҳолда мутахассислар оқ сочлар –яхши саломатлик белгиси, деган хулосага келди.


Остонада Сурия бўйича тинчлик музокараларининг олтинчи раунди бўлиб ўтмоқда\nОстонада Россия, Эрон ва Туркия иштирокида Сурия бўйича тинчлик музокараларининг олтинчи раунди бўлиб ўтмоқда. Остонадаги учрашувда Эрон делегациясининг иштирокига қарши чиққан АҚШ вакиллари ҳам Қозоғистон пойтахтига етиб келди.\nАҚШ Сурияда тинчликни қарор топишида Эроннинг “кафиллик” ролидан хавотир олмоқда.\nБу музокаролар БМТ раҳбарлигида Женевадаги музокаралардан алоҳида ўтказилмоқда. Қозоғистон ташқи ишлар вазирлиги хабарларига кўра, экспертлар кескинликни юмшатиш деб номланмиш ҳудудларга Россия, Эрон ва Туркия қуролли кучларини жойлаштириш масаласида маслаҳатлашувлар олиб бормоқда. Музокаралар кескинликни юмшатиш ҳудудларидаги амалиётларни мувоффиқлаштириш ва Туркия билан чегарадаги Идлиб вилоятида назорат гуруҳларини шакллантириш масалаларига бағишланади.\nРФ вакилларнинг айтишича, Москва Идлиб вилоятига ўт очишни тўхтатишни назорат қилувчи ҳарбий полиция кучларни жойлаштиришни режалаштирмоқда. Россия делегациясидаги манбага таяниб ТАССнинг хабар қилишича, Россия ва АҚШ Остонада Сурия бўйича музокоралар доирасида икки томонлама маслаҳатлашувларни ҳам олиб боради.\nОстонадаги музокаралардаРоссия номидан президентнинг Сурия бўйича махсус вакили Александр Лаврентьев, АҚШ номидан эса давлат котибининг Яқин Шарқ масалалари бўйича ёрдамчиси вазифасини бажарувчи Дэвид Саттерфилд иштирок этмоқда. Бундан аввал Россия вакилларининг Остонадаги музокораларда иштирок этаётган БМТ бош котибининг Сурия бўйича махсус вакили Стаффан де Мистура билан учрашуви бўлиб ўтган эди.


hidoyat.uz – “Мовароуннаҳр” нашриётининг сайти - Фарзандлар салоҳиятли бўлса\nФарзандлар салоҳиятли бўлса\nДунё – охират экинзори. Дунё ҳаётида бизнинг вазифамиз неъматлар берилганида шукрини адо этиш, мусибатларга йўлиққанда чиройли сабр қилишдир.\nАллоҳ таоло бандаларига чексиз раҳмат, лутфу карам кўрсатиб, санаб адоғига етиб бўлмайдиган неъматларни берган. Улардан бири фарзанд неъматидир.\nОта-она фарзандларининг тарбиясини гўзал қилиб, бу неъмат шукрини адо этиши зарур.\nФарзанд туғилмасидан бўлажак ота-она имон-эътиқодли, ахлоқ-одоби гўзал, илм-маърифатли бўлиши, Аллоҳга дуо-илтижо қилиб, солиҳ, яхши фарзанд сўраши, луқмани ҳалол қилиб яшаши керак.\nФарзанд туғилгандан кейин танглайини (ширин нарса билан) кўтариш, ўнг қулоғига азон, чап қулоғига иқомат айттириш, унга чиройли исм қўйиш, ҳақига эзгу дуолар қилиш, уни ёмон дўст ва офатлардан сақлаш, нафақа (едириш, кийдириш, уй-жой) билан таъминлаш, ахлоқини гўзал қилиб тарбиялаш лозим бўлади.\nОта-она фарзандини Аллоҳ таоло ва Расулининг кўрсатмаларига мувофиқ тарбия қилса, боласи дину диёнат, ахлоқу одоб, илму маърифатда комил фарзанд бўлиб вояга етади. Фарзанднинг келажакда салоҳиятли, яхши инсон бўлиши нафақат ўзи ёки ота-онаси учун, балки қавм-қариндош, қўни-қўшни, бутун жамият учун фойдалидир.\nОта-она тарбияли, яхши фарзандидан дунё ва охиратда ҳам фойда кўради. Солиҳ фарзанд ота-она розилиги Аллоҳ розилиги, ота-она ғазаби Аллоҳ ғазаби эканини унутмай, ота-онасининг ҳурматларини ўрнига қўяди, хизматларида қоим бўлади. Оқибатда, ота-она фарзандидан рози бўлади, унинг ҳақига хайрли дуо қилиб, мамнун ва масрур ҳаёт кечиради.\nПайғамбаримиз (соллаллоҳу алайҳи ва саллам) айтганларидек, яхши фарзанднинг ҳар бир эзгу амали савобларидан вафот этган ота-онаси ҳам баҳраманд бўлиб туради.


«Толибон» Ўзбекистон билан чегарадош Мозори Шарифни босиб олди - XABAR.INFO\n«Толибон» Ўзбекистон билан чегарадош Мозори Шарифни босиб олди\nМаҳаллий нашрларнинг ёзишича, шаҳардаги ҳарбий база ҳукумат кучларидан тортиб олинган. Маҳаллий аҳоли ҳам армия ўз позицияларини топширгани ҳақида маълум қилган. Қайд этилишича, ҳужум оқибатида афғон кучлари Ўзбекистон билан чегарага қочишга мажбур бўлган.\nМаълумот ўрнида, 14 август куни эрталаб ҳаракат аъзолари мамлакат шимоли-ғарбидаги Балх вилояти маркази Мозори Шариф шаҳрига ҳужум бошлаган. Шаҳар Термиз шаҳридан 58 километр жанубда ва Кобулдан 310 километр шимоли-ғарбда жойлашган.\n«Associated Press» хабарига кўра, ҳаракат Мозори Шарифга бир неча томондан ҳужум қилиб, унинг чеккасида бир нечта шиддатли жанглар юзага келишига сабаб бўлган. Жабрланганлар ҳақида маълумот йўқ. Шанба куни улар Кунар вилоятини (шарқда), сўнгра Балх вилояти пойтахти Мозори-Шариф (шимолий) шаҳрини эгаллаб олган.\nOAB: Маршал Дўстум Ўзбекистонга қочиб ўтди. Ашраф Ғани ҳам бошпана сўраяпти\nМаршал Дўстум Ўзбекистонда эмаслиги айтилмоқда


«Интернет тезлиги энг катта муаммо». Ўзбекистонда компьютер спорти тараққиёти\nЎзбекистон 18:48 / 12.07.2019 9593\n«Электрон спорт стадионда бошқа кўп спорт турлари каби копток билан ўйналмаса ҳам, тез орада ишқибозлари 300 миллионга етиши кутилмоқда», — дея ёзмоқда дунё нашрлари.\nОнлайн ўйинларга дунё аллақачон мослашган\nDota 2 киберспорт (компьютер спортининг) энг машҳур ўйини ҳисобланса, League of Legends ва Counter Strike ундан кейинги ўринларни банд қилган.\nE-спорт — компьютер орқали видео ўйинлар ўйнаш орқали одамлар, дастлаб, шунчаки бўш вақтни унумли ўтказишга интилган бўлса, кейинроқ у ҳақиқий спорт тури даражасигача кўтарилди. Унинг ёш тоифаси чекланмаган, имкониятларига чегара йўқ. Бу спорт турида имконияти чекланган шахс ўзидан ўн баравар соғлом одамни ҳам мағлуб қилиши, дунёнинг икки четида туриб ҳам рақиблар виртуал стадионда тўп суриши мумкин.\nЭлектрон футбол чемпионатлари ҳам худди стадионларга ўхшаш ареналарда ўйин ишқибозлари қуршовида ўтказилади. Масалан, 2016 йилда ўтказилган League of Legends чемпионат финалида 43 миллион томошабин иштирок этган.\n2018 йилнинг биринчи чорагидаёқ бутун e-спорт томошабинлари 17,9 миллион соатни ушбу ўйинларни онлайн ва жонли кўриш учун сарфлагани ҳақида маълумот бор.\nБундан ташқари, e-ўйинлар учун катта пул ютуқлари ҳам қўйилади. Масалан, 2018 йилда бу спорт индустрияси учун 905 миллион доллар ажратилган бўлса, кейинги 2 йилда бу рақамни (2020 йилгача) 1 миллиард долларгача етказиш мақсад қилинган. Биргина спорт мусобақалари учун чипталарнинг ўзи 96 миллионга сотилади.\nБугун ҳатто FIFAнинг ҳам ўз eWorld Cup дастури бор. Унда ўйинчилар FIFA'нинг электрон чемпионатида ғолиб бўлиш учун курашади.\nЭлектрон спорт тараққиётини ҳисобга олган ҳолда Халқаро Олимпия қўмитаси ҳам бу йўналишдаги режалари самарадорлигини оширишга ҳаракат қилмоқда, деб ёзади weforum нашри.\nДемак, онлайн спорт оламига хуш келибсиз!\n«Ўзбекиcтоннинг ҳам электрон спорт базаси мавжуд»\nЎзбекистонда ҳам онлайн спорт турлари босқичма-босқич ривожланмоқда. 2016 йилда Азиз Паттохов ташаббуси Ўзбекистон электрон компьютер спорти федерациясининг фаолият бошлаши бу соҳадаги илк қадам бўлди.\nШу йили республика электрон компьютер спорти (киберспорт) тарихида илк марта киберспорт аренаси – UZ Arena ташкил қилинди. Арена 50та компьютер, 24 та Play Station ва махсус led экранлар билан жиҳозланган.\nСал кейинроқ – 2018 йилдан эса киберспорт расмий спорт турлари реестрида 100-спорт тури сифатида тан олинди.\nЎзбекистон электрон компьютер спорти федерацияси раиси Азизбек Паттохов Kun.uz билан суҳбатда компьютерхоналар ва Play Stationʼларга нисбатан кўпинча негатив фикр билдирилиши, шунинг учун ҳам киберспортнинг спорт тури сифатида қабул қилиниши, федерациянинг ташкил этилиши осон бўлмаганлиги, ҳатто кўпинча айрим раҳбарлар ҳам моҳиятни тушуниши қийин бўлганлиги ҳақида айтиб ўтди.\n«Гарчи ҳозир ҳам бу каби қийинчиликлар мавжуд бўлса-да, киберспорт бўйича ишлар анча самарали кечмоқда. Давлат раҳбари томонидан илгари сурилаётган 5 ташаббуснинг 2 та йўналиши бу спорт турини ривожлантириш режаларини илгари суради», — дейди у.\nМинус эмас, плюсь қўйиш имкони бор\nФедерация раиси Азизбек Паттоховнинг таъкидлашича, компьютер ўйинларига болалар ҳамиша катта қизиқиш билан қараган. Шунинг учун ҳам федерация Халқ таълими вазирлиги билан ҳамкорликда турли лойиҳалар ташкил қилмоқда.\nАйни пайтда ўзбекистонлик болалар 14 ёшдан бошлаб киберспорт мусобақаларида қатнашиши, миллий чемпионатларда эса 5 синф болалари ҳам иштирок этиши мумкин.\n«Ҳамма боланинг турлича нарсага иқтидори бўлади. Кимдир илм-фанга қизиқса, кимдир компьютер ўйинларида катта муваффақиятга эришиб, спорт юлдузи бўлиши мумкин. Фақат тўғри йўналтириш вазифасини биз бажаришимиз керак», — дейди у.\nДемак, киберспорт билан шуғулланган болаларнинг виртуал оламда саралай олиш қобилияти шаклланади. Бундан ташқари, Азизбек Паттоховнинг сўзларига кўра, халқаро электрон спорт турнирларида ғолиб бўлган болалар мамлакатга ўз ютуқ пуллари билан ҳам инвестиция кирита олади. Бу улар ўз соврин пуллари ҳисобига тадбиркорликларини бошлашлари ва одамларни ишли қилишга эришишлари мумкинлигини англатади.\n«Болалар келажакда танлаш учун фақат 2-3 та йўналиш билан чекланмаслиги керак. Айтайлик, ОТМга кира олмаган бола битта машинани ижарага олиб, таксичилик билан шуғулланиши эмас, агар қизиққан бўлса, профессионал даражада шуғулланиб, киберспорт билан ҳаётини қуриши мумкин. Бу спорт тури билан бизнес қилиш имкони ҳам мавжуд», — дейди федерация раиси.\nPlay stationʼлар ҳам йўналтирилмоқда\nАгар федерацияга аъзо бўлса, Play stationʼлар ва компьютер ўйингоҳлари билан ҳамкорлик қилишнинг имкони мавжуд. Фақат бунинг учун улар федерациянинг маълум талабларига амал қилиши, ўзларида мавжуд ўйинлар таркибини қатъий назорат қилишлари зарур.\nЎз навбатида федерациянинг ҳам улар учун турли имтиёзлари мавжуд: ҳамкорликда турнирлар ўтказиш ва киберспорт тизимида ишлаш учун турли преференция лар беради.\nМасаланинг тиббиёт жиҳати\nСоғлиқни сақлаш вазирлигининг махсус талабномасига кўра, киберспорт билан шуғулланганда ҳар 2 соатдан сўнг ярим соатли танаффус зарур. Спортчининг тўғри овқатланиш тартиби, ортиқча вазн каби муаммолардан холи бўлиши ҳам муҳим.\nБундан ташқари, ҳаво ҳарорати мўътадил бўлиши ва компьютер яқинида ўсимлик бўлиши керак.\nСоғлиққа зарар етказмаслиги учун кунлик жадвални тўғри ташкил қилиш ва компьютердан фойдаланишнинг оддий қоидаларига риоя қилиш ҳам катта рол ўйнайди.\nШунингдек, бу спорт тури билан шуғулланувчиларга алкоголь ичимликлар ичиш, чекиш қатъиян ман қилинади. Чунки электрон спортда ютуққа эришиш учун мия фаолияти яхши бўлиши керак.\nЎйин давомида спортчи жуда тез фикрлаши ва қарор қабул қилиши, бармоқлари тез ишлаши керак. Доимий машқлар ёрдамида бу қобилият аста-секин шаклланиб боради. Шу жиҳатдан киберспортни маълум маънода соғлик учун фойдали деб топиш ҳам мумкин.\nБолалар тўғри йўналишда\n«Киберспорт болаларни тўғри йўналтиришимиз учун яхши восита. Шу йўл билан болаларни банд қилиш мумкин. Ўйин уларнинг ўқишига ҳам яхши таъсир қилади. Чунки кўпчилик халқаро ўйинлар рус ва инглиз тилларида. Муваффақиятга эришишни хоҳлаган бола эса қоидаларни тўлиқ тушуна олиш учун чет тилларини ҳам ўрганишга ҳаракат қилаётганининг гувоҳи бўляпман», — дея ўйинларнинг мотивацион тарафларига ҳам тўхталиб ўтди Азизбек Паттохов.\nАйни пайтда федерация вилоятларда ҳам бу спорт турини оммалаштириш учун турли лойиҳалар ишлаб чиқмоқда.\nСамарқанд, Фарғона вилояти, Қорақалпоғистон Республикаси, Тошкент шаҳри ва вилоятида Федерациянинг ҳудудий бўлинмалари фаолият юритмоқда. Бундан ташқари, Бухоро, Наманган, Қашқадарё ҳудудида ҳам бўлинмалар очилиши режалаштирилган.\n«Биз вилоятларнинг ҳамма туманларига кириб бориб, иқтидорларни топишимиз керак. Масалан, яқинда навоийлик Салоҳиддин Эсоновнинг Ўрта Осиё чемпиони бўлиши бу борадаги ишларимизнинг илк самараси деб ҳисоблаш мумкин.\nЛекин, афсуски, киберспорт бўйича тушунтириш ишлари олиб боришда ҳалиям камчиликларимиз кўп. Кўпинча ота-оналар телефон орқали ҳам «Бу қанақа спорт тури?» , «Давлат тарафидан тан олинганми?» каби саволлар билан мурожаат қилади», — дейди федерация раиси.\nБундан ташқари, федерация берган маълумотга кўра, интернет тезлиги пастлиги туфайли Ўзбекистон киберспортчиларининг аксар халқаро турнирлардан четлатилиши, айримларида иштирок этиш учун умуман қабул қилинмаган ҳолатлари ҳам кўп содир бўлади. Бошқа ривожланган давлатлардан туриб, рақиблик қилаётган ўйинчидан ўзиш учун эса, албатта, интернет орқали амаллар жуда тез бажарилиши керак.\nАйни пайтда федерация Ахборот технологиялари ва коммуникацияларини ривожлантириш вазирлиги билан ҳамкорликда интернет сифати муаммосини ҳал қилиш учун ҳаракат қилмоқда.\nОдамлар дунёқараши ўзгаряпти\n«Киберспорт жамият учун фойдали. Негаки, болаларни компьютердан айириш эмас, уларга қайси йўл тўғрилигини кўрсатиб қўйишимиз зарур. Онлайн спорт орқали ҳам улар бошқа жисмоний спорт турларига қизиқишлари мумкин.\nНазаримда одамлар ҳам киберспортни тўғри англай бошлашди. Ҳозир Play Stationʼларда оталарни ўз фарзандлари билан бирга кўряпман. Бу ижобий ҳодиса», — дейди футбол шарҳловчиси Мирзаҳаким Тўхтамирзаев.\nУнинг таъкидлашича, бу спорт тури ривожи учун Ўзбекистонда ҳали тўлиқ имконият мавжуд эмас. Интернет тезлиги энг катта муаммо бўлса, техник имкониятлари даражасидан барча талабларга жавоб берадиган компьютерлар билан таъминланганлик даражаси — мамлакатнинг иккинчи оғриқли нуқтаси.\nҲар қандай таклиф талаб асосида вужудга келади. Киберспорт ҳам худди шундай: болалар унга қизияптими, демак, уни оммалаштириш ва мавжуд муаммоларни бартараф этиш йўлларини топиш зарур.


18 Ноябрь 15:43\n«Ушбу анжуман мустақиллигимизнинг 30 йиллиги арафасида ўтказилмоқда. Биз бу тарихий маррага катта муваффақият билан етиб келдик. Қозоғистон минтақавий ва глобал жараёнларга фаол жавоб берадиган давлатга айланди. Елбасы Нурсултон Назарбоев ташқи сиёсатимизга асос солди. Унинг бевосита раҳбарлигида профессионал дипломатик хизмат ташкил этилиб, кенг кўламли ташқи сиёсат вазифалари ҳал этилди, – дея Президент давлат чегараси тасдиқланиши беқиёс ютуқ бўлганлигини таъкидлаб.\n«Бу қарор мамлакатимиз хавфсизлигини мустаҳкамлашга катта таъсир кўрсатди. Каспий денгизининг ҳуқуқий мақоми тўғрисидаги конвенциянинг қабул қилингани яна бир муҳим ютуқдир. Бунга эришиш учун 20 йил давомида қаттиқ меҳнат қилдик. Мамлакат музокараларда иштирок этган ходимлар меҳнатини юқори баҳолайди. Мен уларни давлат мукофотлари билан тақдирлаш ниятида эдим, – деди Президент.


ЕХҲТ кузатувчилари билан учрашиш хавфлими?\n26 июн 2022, Тошкент вақти: 17:22\n13 декабрь куни Қашқадарёнинг Қарши ва Шаҳрисабз шаҳарларида сайлов масалаларига бағишланган семинар тренинг ўтказилди. Унда вилоятдаги барча сайлов участкалари раҳбарлари иштирок этди.\nҚонунчилик палатасига сайлов ўтказувчи 104-Қарши сайлов округи комиссияси раиси Ибод Сайдуллаевнинг сўзларига қараганда, семинар чоғида иштирокчиларга сайловга тайёргарлик кўриш, сайловчилар рўйхатини тузиш, бевосита овоз бериш жараёнини ўтказиш, сайлов натижаларини расмийлаштириш ҳақида тушунтиришлар берилган.\nТадбирда қатнашган Ўзбекистон Марказий сайлов комиссияси аъзоси Эркин Одилов вилоятдаги бир неча сайлов участкаларида бўлгани, бу участкаларда тайёргарлик талаб даражасида эмаслигини таъкидлади. Унинг айтишича, айрим участкаларда сайлов тўғрисидаги қарор, қонун, йўриқномалар йўқ. Бу ерлардаги иш шароити ҳам ёмон. Масалан, Яккабоғ туманидаги сайлов участкаларининг 40 фоизи телефон алоқаси билан таъминланмаган.\nЭ.Одилов вилоят бўйича сайловга тайёргарликни қониқарсиз баҳолади.\nИ.Сайдуллаевнинг билдиришича, Европада хавфсизлик ва ҳамкорлик ташкилоти кузатувчилари Қашқадарёда ҳам фаолият олиб боряпти. Улар сайловга тайёргарлик жараёнини, сайловчилар билан учрашувларни, сайлов участкаларидаги иш шароитларини ўрганмоқда.\nМустақил журналист Тўлқин Қораевнинг таъкидлашича, ЕХҲТ вакилларига расман кузатувчилик мақоми берилган бўлса-да, улар билан учрашган айрим кишиларга тазйиқлар ўтказилмоқда.\n“10 декабрь куни мен Қарши шаҳрида ЕХҲТ кузатувчилари билан учрашгандим. 11 декабрда эса эрталабдан уйимга милиция лейтенанти келиб, профилактика инспектори ҳузурига боришимни талаб қилди. Бордим. Милиция ходимлари мендан кузатувчилар билан учрашувим ҳақида тушунтириш хати ёзиб беришимни, улар нимани сўрагани, мен нима жавоб берганимни айтишни талаб қилди. Мен рад этдим. Улар мени йўқотиб юбориш билан қўрқитмоқчи бўлди. Милиция таянч пунктида иш битмагач, мени шаҳар ички ишлар бўлимига олиб боришди. Бўлим бошлиқларидан ҳеч ким мени қабул қилишни истамагач, улар қўйиб юборишга мажбур бўлди”, - деди журналист.\nШаҳар ИИБ бошлиғи ўринбосари Ғофир Йўлдошевнинг айтишича, участка инспекторига раҳбарлардан ҳеч ким Т.Қораевни ушлашга кўрсатма бермаган. Чунки журналист ҳеч қандай қонунбузарлик содир этмаган. Участка инспекторининг бу ҳаракати юзасидан хизмат текшируви тайинланган.